Tag Archives: Янгиликлар\nХИТОЙДА АТОМ СТАНЦИЯЛАРИ КЎПАЯДИ\n20.09.2014 Nargis Qosimova\tФикр билдиринг\nХитойда янги атом электрстанцияларини қуриш бошланди, деб хабар беради РАТА-ТАСС. 2011 йили Япониянинг “Фукусима-1” АЭСида содир бўлган ҳалокатдан сўнг қурилиши тўхтатилган АЭСларда яна иш бошланади. Электр энергиясига талаб тобора ортаётган бир вақтда 2015 йилга қадар мамлакатда кичик ҳажмдаги бир нечта шундай станция бунёд этилиши режалаштирилган. Хавфсизлик талабларига тўлиқ жавоб бера оладиган ушбу станциялар аҳоли истиқомат қилмайдиган чека ҳудудларда барпо этилади.\nМАКТАБЛАРГА САРҲИЛ МЕВА\n18.09.2014 Nargis Qosimova\tФикр билдиринг\nЎрмонлари энг кам бўлган давлат\n12.09.2014 Nargis Qosimova\tФикр билдиринг\nТез орада сув тагида қолиб кетиш эҳтимолига эга бўлган давлат Мальдив ороллари ҳисобланади. Сайёрамиз иқлими кўтарилиб глобал исиш туфайли Мальдив ороллари йил сайин чўкиб бормоқда.\nЭнг кўп соат поясларини ўз ичига олган мамлакат Франция ҳисобланади. Франциянинг барча ҳудудларини инобатга олганда ушбу мамлакат 12 та соат поясларида жойлашганлигини кўриш мумкин. АЈШ 11та, Россия 9та соат поясига эга.\nЙўллари маржонлардан (коралл) қурилган дунёдаги ягона мамлакат Гуамдир. Бу ерда табиий қум бўлмаганлиги сабабли гуамликлар коралл ва нефтни аралаштириб йўл қуришга мажбурдир.\nКўлларга бой бўлган мамлакат — Канада. Дунё кўлларнинг 60 фоизи айнан ушбу мамлакатда жойлашган. Мамлакат ҳудудининг 9 фоизини 3 000 000дан ортиқ кўллар эгаллаган.\nДунёнинг энг қуруқ мамлакати – Ливиядир. Ливия ҳудудининг 90 фоизи чўлларга тўғри келади. Мамлакатнинг баъзи бир ҳудудларида ўн йиллаб ёмғир ёғмас экан.\nНаркотик моддаларни энг кўп етиштирадиган мамлакат Афғонистондир. Бу ерда дунёдаги наркотик моддаларнинг 95 фоизи ишлаб чиқариларди.\nСибирда дунё ўрмонларининг 25 фоизи жойлашганлиги учун ушбу ҳудуд дунёдаги энг кўп кислород ишлаб чиқарувчи ҳудуд ҳисобланар экан.\nЎрмонлари энг кам бўлган давлат Гаитидир. Бу ерда ўрмонлар деярли қолмаган.\nGlobal Peace Index маълумотига кўра дунёдаги энг нотинч мамлакат аҳолиси Сомали ҳисобланар экан. Ушбу мамлакат доимий равишда уруш ҳолатида туради.\nДунёдаги энг ўқимишли давлат Канада ҳисобланар экан. Бу ернинг 50 фоиз аҳолиси олий маълумотга эга. Бу борада иккинчи ўрин Исроилга (45 фоиз) ва учинчи ўрин Япония (44 фоиз)га тегишли.\nТуғилиш кўрсаткичи бўйича дунёда биринчи ўринда турадиган давлат Мальта ҳисобланади. Ушбу мамлакат бир қатор эмиграция (муҳожирлик) тўлқинларни бошидан кечирди. Бу ҳолат, ҳозирги кунда Мальта ҳудуди ташқарисида давлат ҳудудига нисбатан анча кўп мальталиклар истиқомат қилишига олиб келди.\nДунёдаги ҳар тарафлама (этник, тил, дин, маданият, иқтисодиёт, иқлим, ирқ кесимида) энг ранг-баранг давлатлардан бири ҳиндистон ҳисобланади.\nМАМОНТ СУЯКЛАРИ ТОПИЛДИ\n10.09.2014 Admin\tФикр билдиринг\nЯқинда Тошкент вилоятидаги Овжаз сойида (Оҳангарон шаҳридан жануби-ғарбга томон 25-30 километр узоқликда жойлашган Қоратўқай қишлоғи яқинида) бундан 10-12 минг йил олдин қирилиб кетган филлар оиласига кирувчи мамонтларнинг нақд 1,6 – 1,8 млн ёшли вакилининг суяклари топилди.\nОлимлар аллювиал ва кўл-аллювиал ётқизиқлари қатламидан аниқланган 2та оғизшоҳ ва жағ тиши жойлашган бош суякнинг юқори чап қисми жанубий мамонтлар туркумига кирувчи Осиё (дашт) мамонтига тегишли деган фикрга келишди. Чап оғизшоҳнинг сақланиб қолган қисми 2,78 метр узунликда бўлса, ўнг оғизшоҳнинг узунлиги 1,68 метр, ўрта ва юқори қисмларнинг диаметри эса 25-30 смни ташкил этади. Оғизшоҳларнинг қолган бўлакларини сел ювиб кетган. Олимлар ўрама шаклдаги оғиз шоҳларнинг узунлиги аслида 4 метр бўлганини тахмин қилишмоқда. Геологик ва геофизик тадқиқотлар топилманинг тўртламчи (эоплейстоцен) даврга тегишли 1,6-1,8 млн ёшдаги, баландлиги камида 5 метр, оғирлиги 10-12 тонналик мамонтлигини кўрсатмоқда. (Қиёс учун: ҳозир энг йирик филнинг оғирлиги эса 4 тоннагача етиши мумкин).\nЖанубий мамонтга тегишли тишлар мамлакатимиз ҳудудида аввал ҳам топилган. 2009 йили Қашқадарёнинг чап қирғоғига балиқ овлаш учун борган маҳаллий аҳоли мамонтнинг иккита тишини топиб олишган. 2010 йилда эса Навоий вилояти Қизилқум туманидаги Караката сардобаси олдида мамонт тиши топилган. Аммо ушбу топилмалар иккиламчи ҳолатда, яъни алоҳида бир бўлак сифатида кўплаб ташқи таъсирларга учрагани боис унчалик катта илмий қимматга эга эмас. Овжаз сойидаги мамонтнинг суяк қолдиқлари эса мустаҳкам линзасимон лой қатлами туфайли бир жойда яхши сақланиб қолган. Энди олимлар олдида мамонт қолдиқларининг бошқа қисмларини эҳтиёткорлик билан кавлаб олиш вазифаси турибди. Бу эса бироз мушкул. Сабаби, топилманинг устида 15 метр қалинликдаги тоғ жисмлари ётибди. Овжаз сойидан топилган мамонт қолдиқларини илмий жиҳатдан ўрганиш мамлакатимизнинг қадимги географик, геологик, экологик манзараларини тадқиқ қилишда муҳим аҳамият касб этади.\n«Қурама» номи берилган ноёб топилма ҳозирда Давлат геология музейида сақланмоқда. Ўзбекистон Миллий университети кимёгарлари ва Фанлар Академияси олимлари очиқ муҳитда емирилиши кузатилаётган топилмани сақлаб қолиш ва асл кўринишини тиклаш устида бош қотиришмоқда.\n04.09.2014 Nargis Qosimova\tФикр билдиринг\nЖурналистларнинг Тошкент шина тиклаш заводига ташрифи\n31.08.2014 Nargis Qosimova\tФикр билдиринг\nЎзбекистон Республикаси Табиатни муҳофаза қилиш давлат қўмитаси Ахборот хизмати\nЎзбекистонда шамол энергияси қурилмалари парки яратилади\n«Ўзбекэнерго» ДАК Германиянинг GEO-NET Umweltconsulting GmbH компанияси билан 2014-2015 йилларда Ўзбекистоннинг олтита вилоятида шамол электроэнергетикаси салоҳиятини тадқиқ қилиш юзасидан шартнома имзолади. Бу ҳақда «Ўзбекэнерго» ДАК хабар берди.\nТадқиқотлар 2014 йил ёз ойидан бошланиб 2015 йил ўрталаригача давом этади. Германия компанияси 6 ой давомида олинган натижаларни таҳлил қилади. GEO-NET амалга оширган ишлар якунлари бўйича Ўзбекистонда шамол энергияси қурилмалари паркини яратиш лойиҳаси тайёрланади. Қурилмаларнинг қуввати тадқиқот натижаларига кўра аниқланади.\nГермания компанияси маълумотларига кўра, GEO-NET қайта тикланувчи энергия, экологик метеорология ва экологик лойиҳалаштиришга ихтисослашган. Янги илмий тадқиқотлар ва замонавий технологияларни қўллаш компания ривожида муҳим ўрин эгаллайди. 1996 йилдан бери GEO-NET иқтисодий сектор, банклар ва ташкилотлар, шунингдек жамият ва федерал муассасалар учун ишланмалар, тадқиқотлар ва маслаҳат бериш ишларини амалага ошириб келмоқда.\nМанба: «Жаҳон» ИА


Миннесота университети олимлари узоқ ижтимоий изоляция инсон организмига жисмоний оғриқ бериши ва давомли деструктив таъсир кўрсатиши мумкинлигини аниқлашди. Америка юрак касалликлари ассоциацияси шу ҳақида хабар берди.\nМанбага кўра, ёлғизлик организмнинг умумий ҳолатига қараб, мия ва бошқа ички органлар "эскириши"ни тезлаштиради ҳамда ўлим хавфини 50-70 фоизга оширади.\nОлимларнинг маълумотларига кўра, ижтимоий изоляция юқори қон босими ривожи хавфини сезиларли даражада ошириши ва одамларни жаҳлдор қилиб қўйиши мумкин. Шифокорлар ёлғизлик натижасидаги ўлим ҳолатларини юрак касалликларига қиёслашади - ҳар ҳолда ижтимоий изоляция ва юрак-қон томир касалликлари натижасидаги ўлим ҳолатлари статистикаси ёлғиз инсонлар бошқаларга нисбатан 3,5 баравар тезроқ ҳаётдан кўз юмишларини кўрсатмоқда.\nТаъкидлаш жоизки, барча ёшдаги кишилар ижтимоий изоляцияга маҳкум: олимларнинг ҳисоб-китобларига кўра, 20 ёшдан 80 ёшгача бўлган кишилар бундан азият чекишар экан. Бундан аввал Квинсленд Университети олимлари ҳам худди шу гипотезани тасдиқлашган эди. Уларнинг фикрича, ижтимоий муносабатларнинг йўқлиги инсонга алкоголь ва тамаки маҳсулотларидан-да кучли салбий таъсир кўрсатади.


Муваффақиятли тадбиркорлар ишнинг бор-йўғи 5 фоизини бажаришади - Zamin.uz\n18:04 / 21.11.2018\nТадбиркорлар кимгадир топшириш мумкин бўлган кичик вазифаларга ўз диққатларини қаратганларида ҳақиқатан ҳам муҳим нарсалар билан шуғулланишга улгурмайди. Агар даромадли бизнесни синаб кўришни истасангиз, мажбуриятлар ва иш вақтини тақсимлаш қоидалари ҳақида унутманг.\nИшнинг 5 фоизини бажаринг\nМуваффақиятли тадбиркорлар ишнинг бор-йўғи беш фоизини бажарадилар. Бироқ ҳаммаси унинг айнан қандай иш эканига боғлиқ.\nБилл Гейтс Microsoft бош офисидаги ҳожатхоналарни ювиши ёки Илон Маскнинг Tesla’ни қўлда йиғаётганини тасаввур қилиб кўринг. Албатта, бу аҳмоқона туюлади – бу уларнинг вақти ва истеъдодини бекорга сарфлашдир.\nСиз компания рулидасиз. Фақат сиз эплайдиган юқори даражали молиявий ва маркетинг вазифалари бор. Улар даромаднинг асосий қисмини олиб келади. Айнан шу сизнинг беш фоизингизни ташкил этади. Ўйлаб кўринг-а: энди чексиз вазифалар рўйхати ҳақида қайғуришингиз керак эмас. Ишингиз тобора олға силжийди!\nЎзингизга савол беринг: «Ишнинг қайси беш фоизига диққатимни қаратишим лозим?» Буни тушунишингиз билан кейинги қадам – максимал даражада самарали ишлаш масаласига ойдинлик киритиш.\nЎйлаш учун вақт ажратинг\nМиянгизга ғаройиб фикр келдими? Энди эса кимдир чалғитгани учун у ҳақида унутдингизми?\nБу сизни хафа қилади ва ҳар қандай иш муҳитида содир бўлади. Мулоқот бизнесингизнинг муваффақияти учун жуда муҳим. Бироқ ўзингизнинг беш фоизингиз устида ишлаш учун шахсий вақтингиз ва ақлий қувватингизни ҳимоя қилишни ўрганишингиз лозим.\nШунинг учун кундалик жадвалингиздан фикрларингиз билан ёлғиз қолиш учун вақт ажратиш зарур. Бу вақтда энг муҳим ишларни бажариш лозим. Бу вақтда сизни ҳеч ким ва ҳеч нарса чалғита олмайди. Кечки пайт 3-4 та вазифани ажратинг ва ушбу дақиқаларда уларни бажаринг.\nБундай одат сизга камида икки соатлик тўхтовсиз иш учун қувват беради. Куч энг кўп бўлган вақтни танланг.\nҚолган 95 фоиз нима бўлади?\nСиз аллақачон вақтингизни фойдали сарфладингиз. Бироқ қолган ишларни нима қилиш керак? Бу ерда ўйинга малакали мутахассислар аралашади.\nЎзининг «Е ҳақидаги афсона» китобида Майкл Гербер мағлубият ёқасидаги нонвойхона эгаси ҳақидаги ҳикояни сўзлайди. Бундай муваффақиятсизликнинг сабабларидан бири – аёлнинг ишга мос келувчи ходимларни ёллай олмаганидир. Дастлаб, у молияни кузатиши керак бўлган ҳисобчини ишга олади.\nБари яхши эди. У келгач, бизнес тез ривожланиб кетади. Бироқ вақт ўтгач, у барча вазифалар учун жавоб беришни бошлади. Ишнинг катта қисми учун қимматли вақтини сарфларди. Натижада ҳисобчи ишдан кетди. Бизнес эгаси яна бир ўзи қолди.\nЖамоангизнинг ўзи учун аталган вақти бўлиши керак. Улар ҳам ишнинг беш фоизига ўз эътиборларини қаратишлари зарур. Идеал кўринишда биргина кўникмага ихтисослашган ходимларни ишга олиш лозим.\nТадбиркорларда мураккаблик уйғотадиган ягона жиҳат – вазифаларни тўғри тақсимлаш. Улар бир вақтнинг ўзида барчасини назорат қилишни истайдилар. Бироқ қимматли вақтингизнинг барини сарфлагандан кўра вазифаларнинг бир қисмини бажариш учун ҳақ тўлаган даромадлироқ. Ўз жамоангизни ўқитиб-ўргатинг ва уларга қолган ишнинг 95 фоизини ишониб топширинг.\nАйнан ишонч вақт ва қувватингизни тежайди. Айнан қувват инновацион ғояларни пулга айлантиради.\n12-03-2019, 17:17, Ҳаёт тарзи\nДақиқасигача аниқлик билан: Гейтс ва Маск кунни қандай режалаштиради?\n25-09-2017, 20:00, Ҳаёт тарзи\nЯнгиликлар » Ҳаёт тарзи » Муваффақиятли тадбиркорлар ишнинг бор-йўғи 5 фоизини бажаришади


Хитойлик олимлар ёруғлик ёрдамида ишлайдиган интернетни яратишди\nЛогин\t Парол\t Исмни ёдга сақлаш\t Паролингизни унутдингизми?\nЭНГ САРА РАСМЛАР\nHTML - CSS darslari\nC# dasturlash tili\nХитой олимларининг «Лай-Фай» (Li-Fi) янги технологиясидан фойдаланиш бўйича ўтказган тажрибалари муваффақиятли якунланди. Бу ҳақда, «Синьхуа» ахборот агентлигига асосланиб, Daryo.Uz интернет-нашри хабар бермоқда. Ушбу технология интернет фойдаланувчиларига ёритиш асбоблари ёрдамида тармоққа уланиш имконини беради. Li-Fi’нинг радиотўлқинлар ёрдамида ишлайдиган «Вай-Фай» (Wi-Fi) симсиз технологиясидан фарқи\nшундаки, янги технология ахборотнинг ёруғлик нурланиши ёрдамида узатилишига асосланган. Бунинг учун 1 Ватт қувватга эга оддий светодиодли лампага микрочиплар ўрнатилади ва чироқ ёқилганда сигнал компьютерга жойлаштирилган қурилмага узатилади. Шу тариқа, тармоқда доимий қолиш учун фойдаланувчи чироқни ёниқ ҳолда сақлаши лозим. Ёруғлик даражаси аҳамиятсиз бўлиб, алоқа тежамкор режимдаги хира ёруғликда ҳам ишлайди.\nФудан университети ахборот технологиялари бўйича мутахассиси профессор Чи Наннинг таъкидлашича, Li-Fi технологияси ёрдамида маълумотларни секундига 150 мегабит тезликда узатиш мумкин. Бу кўрсаткич Хитойдаги ўртача интернет тезлигидан анча баланддир. «Технология келажакда тармоққа уланишни сезиларли даражада осонлаштиради. Бунинг устига, хитойликлар тежамли светодиодли лампалардан тобора кўпроқ фойдаланмоқда», – дейди профессор.\nCopyright © Joomla Inc. All Rights Reserved.\nE-DASTUR.UZ - 2010 Professional Templates


Cана : 02-11-2018 / Спорт, Жиззах янгиликлари, ОАВ, Фориш тонги / кўрилди: 70\nФориш туман болалар – ўсмирлар спорт мактаби ҳамда Ўзбекистон Ёшлар иттифоқи туман кенгаши ҳамкорлигида болалар ва ўсмирлар ўртасида мусобақалар бўлиб ўтди. Мусобақада туман болалар ва ўсмирлар спорт мактаби ҳамда умумтаълим мактабларидан 78 нафар курашчилар беллашишди.\nЎғил болалар ўртасида 20 килограмм вазн тоифасида Асадбек Эргашев, 26 килограмм вазн тоифасида Азам Бурхонов, 30 килограмм вазн тоифасида Жавлон Жўрабоев, 35 килограмм вазн тоифасида Ғулом Эркинбеков, 40 килограмм вазн тоифасида Шермуҳаммад Омонов, 44 килограмм вазн тоифасида Сардор Абдуғаффоров, 50 килограмм вазн тоифасида Санжар Абдуқаҳҳоров, 55 килограмм вазн тоифасида Беҳруз Ҳудойбердиев, қизлар ўртасида 35 килограмм вазн тоифасида Севара Деҳқонова, 50 килограмм вазн тоифасида Шаҳло Бурҳонова, 55 килограмм вазн тоифасида Шаҳноза Арзимуродовалар ғолиб бўлдилар. Улар ўқувчилар ўртасидаги вилоят мусобақаларида иштирок этиш ҳуқуқини қўлга киритдилар.\nҒолиб спортчилар Ўзбекистон Ёшлар иттифоқи туман кенгаши ҳамда туман болалар – ўсмирлар спорт мактаби маъмуриятининг фахрий ёрлиқлари, диплом ва эсдалик совғалари билан тақдирландилар.\nтуман болалар – ўсмирлар\n1 олтин, 1 кумуш. Ўзбекистонлик спортчиларнинг III ёзги ўсмирлар Олимпия ўйинларидаги медаллари сони 10 тага етди\nЗоминда кураш бўйича республика мусобақаси ўтказилди\nЖиззахлик таэквандочилар Наманганда зафар қучушди


5 Январь 14:41\nNUR-SULTAN. Kazinform - Давлат раҳбарининг топшириғига кўра, 2022 йил 1 январдан бошлаб энг кам иш ҳақи 41 фоизга, яъни 42,5 минг тенгедан 60 минг тенгега оширилди. Бу ҳақда Kazinform ҚР Меҳнат ва аҳолини ижтимоий муҳофаза қилиш вазирлиги матбуот хизматига таяниб хабар берди.\nМеҳнат кодексига мувофиқ, иш берувчилар ходимларга энг кам иш ҳақидан кам бўлмаган миқдорда иш ҳақи бериши шарт. Бунинг самарасида барча соҳаларда турли мулкчилик шаклидаги корхоналарда меҳнат қилаётган 1 миллион 650 мингга яқин ишчи-хизматчининг пул даромадлари ошади.\nЭнг аввало, энг кам иш ҳақининг ошиши «кам маош олувчи» ишчиларга таъсир қилади.\nИккинчидан, иш ҳақи даражасини белгилашда энг кам иш ҳақи кўрсаткичидан фойдаланадиган иш берувчилар бошқа тоифадаги ишчиларнинг иш ҳақини ҳам синфлараро малака тизимини ҳисобга олган ҳолда қайта кўриб чиқадилар.\nЭслатиб ўтамиз, энг кам иш ҳақи меҳнат соҳасидаги энг кам ижтимоий стандарт бўлиб, ҳар йили тегишли молиявий йил учун Қозоғистон Республикасининг «Республика бюджети тўғрисида»ги қонуни билан белгиланади.


Одам савдоси: сотилган тақдирлар - UzAnalytics\nOktabr 13, 2020\nСурат манбаси: coe.int\nМуаллиф: Ҳакимжон Фозилов\nХоразм – Зарина туғилиб ўсган макон. Ҳаётининг 14 йили шу жой билан боғлиқ. Ундан кейин эса қиз Жиззахда яшай бошлади.\nУни уч марта… сотишди. Биринчи марта онаси 7 ёшида фарзандсиз оилага сотиб юборган. Заринани асраб олган аёлнинг касби ўқитувчи эди, у қизчани етти йил давомида тарбиялади. Лекин хасталик сабаб дунёдан ўтди. Заринанинг ҳақиқий онаси бундан хабар топгач, қизини олиб кетди. Енгил-елпи ҳаётга ўрганган онанинг уйи кўнгилхушлик учун келувчи эркаклар билан тўла эди. Бўйи чўзилиб, кўзга яқин бўла бошлаган қизни онасининг хушторларидан бири сўраб қолди. Хуллас, унинг номуси катта пулга сотиб юборилди. Иккинчи бор буюмдек пулланган қизнинг тақдири шу тариқа буткул ўзгариб кетди.\nЎша воқеадан сўнг аммаси Заринани уйига олиб кетди. Бир ҳафтадан сўнг эса қиз аммаваччаси билан Жиззахга йўл олди. Улар бу ерда айни тўй мавсуми бошланган вақтда етиб келишди. Шаҳардаги кўп қаватли уйлардан бирига жойлашган Зарина ва унинг қариндоши тўйларда раққосалик қилишарди. Жиззахдаги одат шундайки, тўйларда одамлар турнақатор тизилишиб олиб, раққосаларга пул қистиришади. Бу Зарина сингари қизларни енгил ҳаёт домига тортиш учун ипсиз қармоқдир. Шундай қилиб, тўйлардан тушадиган пуллар қизнинг эс-ҳушини ўғирлади.\nКунларнинг бирида Заринадан бир неча ёш катта киши унга оила қуришни таклиф этди. Рафиқаси бевақт оламдан ўтган бу эркакнинг бўйи етган фарзандлари бор эди. Зарина рози бўлди, шаръий никоҳ билан оила қуришди. Заринанинг ҳомиладорлиги еттинчи ойга борганда эса эрининг фарзандлари уни жанжал-тўполон билан уйдан чиқиб кетишга мажбур қилишди. Уйдан кетгач, Зарина ижарага квартира топиш учун раққоса ҳамкасбларидан бирига қўнғироқ қилди. Уй топилди. Заринанинг ой куни яқинлашиб, қиз фарзандли бўлди. Лекин болани боқишга, яшаш учун уй-жой қилишга имкон йўқ эди.\nКунларнинг бирида у форишлик аёл билан танишиб қолди. Аёлнинг таклифига кўра, Форишдаги хонадонлардан бирида Зарина ва фарзанди учун барча шароит яратиб берилади, эвазига у фоҳишалик қилиши керак. Қийинчиликлардан безган аёл шартга рози бўлди. Қарийб бир йил давомида у келаётган мижозларга хизмат қилиб юрди. Лекин қўшмачилик қилаётган аёл унга бир сўм ҳам пул бермасди. Қайтага Зарина норозилик билдирган кунлари боласини едириб- ичиришга кетган пулларни ҳисоблаб, катта қарзни бўйнига иларди. Бора-бора болани онага кўрсатмай ҳам қўйди. Телефони, паспорти, боласининг туғилганлик ҳақидаги гувоҳномасини биринчи кунданоқ тортиб олишган эди…\n2019 йил, декабрь. Воқеалар шу санадан бошлаб, бошқа ўзанга бурилди. Сўнгроқ бу мавзуга яна қайтамиз.\nМуаммо барҳам топмаяпти\nЖаҳонда одам савдоси – глобал муаммо. Баъзи давлатлар бошланғич, баъзилари транзит ёки сўнгги манзил сифатида ҳаракат қилишади. БМТнинг статистик маълумотларига кўра, одамлар камида 127 мамлакатдан сотувга чиқмоқда ва улар 137 давлатда эксплуатация қилинмоқда. Ҳар йили турли ҳисоб-китобларга кўра, 20-40 миллион киши қулдорликнинг замонавий шакли қурбонига айланяпти.\nШу билан бирга, мазкур муаммонинг аниқ кўламини билиш жуда ҳам қийин, зеро, жиноий фаолият яширин содир этилади. Аниқ статистика мавжуд эмас. Халқаро даражада одам савдоси қурбонларининг атиги 0,04 фоизигина аниқланган.\nБугун жаҳонда одам савдосининг учта кенг тарқалган тури мавжуд:\n1. Жинсий алоқа. Одам савдоси қурбонларини танлаб олувчи энг кенг тарқалган машғулот бу фоҳишабозликдир. Аёлларнинг 72 фоизи жинсий эксплуатация мақсадида сотилган. Қора бозорга товар сифатида тушадиганлар умумий сонининг 71 фоизини аёллар ва ёш қизлар ташкил этади.\n2. Мажбурий меҳнат. Бундай ҳолда одам савдоси қурбонлари нафақат ноқонуний жойларда, балки қонуний расмийлаштирилган ишларда ҳам ишлашади. Мажбурий меҳнат, масалан, массаж салонлари, қишлоқ хўжалиги, ресторанлар, меҳмонхоналар ва жамоат хизматларида (кўчалар ёки уй тозалаш хизматлари) кенг тарқалган. Эркакларнинг 85,7 фоизи мажбурий меҳнатга жалб қилинган.\n3. Одам аъзоларини сотиш. Одам савдосининг кўп ҳам кўзга ташланмайдиган тури бу тана аъзоларини сотишдир. Айни турдаги жиноят “товарлар” умумий сонининг 1 фоизидан кўп бўлмаган миқдорини ташкил этади. Бу борада товар айирбошлашни аниқ баҳолашнинг иложи йўқ, аммо мутахассислар бу миқдорни 600 миллиондан 1,2 миллиард долларгача дейишади.\nОдамлар қай йўл билан сотувга чиқарилмоқда?\nЖабрланувчилар ҳар қандай ёш, ирқ, жинс ва миллатга мансуб бўлиши мумкин. Одам савдоси билан шуғулланувчилар “маҳсулот” учун зўравонлик, манипуляция, пуллик иш ваъда қилиш ёки романтик муносабатлардан фойдаланишлари мумкин. Улар одамларнинг энг заиф нуқталарини топишади. Кўпинча, қурбон сифатида – яхши таълим олмаган, қашшоқлик даражасига тушиб қолган ёки ишсиз оилаларда ўсган, зўравонликни бошдан кечирганлар танланади. Улар орасида уйсизлар, уйдан қочиб кетган болалар ёки ногиронлар бўлиши ҳам мумкин.\nОдам савдоси яширин жиноятлигича қолмоқда.\nБу турдаги жиноятдан “дилерлар” йилига тахминан 150 миллиард доллар фойда кўради. Шулардан 99 таси жинсий эксплуатация қилинганлар ҳисобига тўғри келади. Шунинг учун йилдан- йилга одам савдоси рентабеллиги ўсиб бормоқда.\nНима учун бу муаммо мавжуд?\nОдам савдоси ўта фойдали бизнес ҳисобланади ва шу билан бирга, унда қўлга тушиш хавфи ноқонуний қурол савдосидаги каби катта эмас. Чунки қурбонлар, кўпинча, ўзлари ҳақида гапиришмайди, сотиб олувчилар ҳам фаолиятини реклама қилмайди.\nОдамфурушларни жиноий жавобгарликка тортиш даражаси ниҳоятда паст: уларнинг айбдорлигини исботловчи далиллар топиш қийин. Мисол учун, 2016 йили жаҳон бўйлаб 14 894 та суд иши очилган. Уларнинг фақат 9071 тасида жиноятчилар судланган.\nЎзбекистонда одам савдосига қарши кураш\nХалқаро талабларга мувофиқ, одам савдоси оғир жиноят ва инсон ҳуқуқларини қўпол равишда бузилиши деб таснифланади. Мамлакатлар бунинг учун жазони мустақил равишда белгилайдилар. Одам савдосига қарши курашиш борасида Ўзбекистонда 2008 йили тегишли Қонун қабул қилинган эди. Орадан 12 йил ўтиб, қонун талабга жавоб бермай қолди. Жорий йилнинг 17 августида янги таҳрирдаги Ўзбекистон Республикасининг «Одам савдосига қарши курашиш тўғрисида»ги Қонуни қабул қилинди. Қонунда одам савдосига қарши курашиш бўйича муҳим тамойиллар белгиланиб, асосий тушунчаларга аниқ таърифлар берилган. Бу, ўз навбатида, одам савдоси билан шуғулланувчиларни жиноий таъқиб этиш, шунингдек, жабрланувчиларнинг ҳуқуқий манфаатларини ҳимоялашда қонуний асос бўлиб хизмат қилади.\nМиллий қонунчиликда илгари бўлмаган одам савдоси жабрдийдаларини идентификация қилиш ва уларни қайта йўналтириш тушунчалари алоҳида бобда акс этган. Вояга етмаганлар савдосининг олдини олиш ҳам муҳим жиҳат ҳисобланади. Қонун одам савдоси жабрдийдалари бўлмиш фуқароларнинг ҳуқуқ ва манфаатларини ҳимоялаш ҳамда давлат органлари ташаббускорлигини ошириш, Одам савдоси ва мажбурий меҳнатга қарши курашиш миллий комиссияси бошчилигида ваколатли органларнинг ўзаро ҳамкорлигини таъминлашга хизмат қилади. Ва энг муҳими, одам савдосига қарши курашиш бўйича амалга оширилаётган ишлар тўғрисида холис ва тўғри маълумотларни кенг жамоатчилик ҳамда халқаро ҳамжамиятга етказишга кўмаклашади.\nОдам савдосига қарши ННТлар билан ҳамкорлик\nБу йил Ўзбекистонда одам савдосига қарши курашиш бўйича муҳим қадам қўйилди – янги таҳрирдаги қонун қабул қилинди. Бундан мақсад, одам савдосига қарши кураш масаласида давлат органларининг нодавлат-нотижорат ташкилотлар билан ҳамкорлигини кучайтиришдир.\nҲозир республикада 9 мингдан ортиқ нодавлат- нотижорат ташкилотлари мавжуд. Уларнинг 100га яқини одам савдосига қарши курашиш борасида иш олиб бормоқда. Қонунда мазкур йўналишга доир фаолиятни амалга ошираётган давлат органларига кўмаклашувчи ташкилотлар қаторида нодавлат-нотижорат ташкилотлар ҳам белгиланди. Уларнинг ваколат ва вазифалари аниқ кўрсатилди.\nОдам савдосига қарши курашда алоҳида йўналишлардан бири – чақалоқлар савдоси. Чақалоқлар савдоси билан боғлиқ ҳолатлар ё аввал айтилмаган ёки ҳозир кўпайиб кетди. Маҳаллий оммавий ахборот воситаларида айни мавзу кенг ёритилмоқда. Тергов органлари тақдим этган маълумотлардан Ўзбекистоннинг турли ҳудудларида одам савдоси, хусусан, чақалоқлар ва болалар савдоси жиноятлари фош этилганини кўриш мумкин.\nЎзбекистонда болалар савдоси: нохуш ҳолатлар\nЎзбекистоннинг турли ҳудудларида чақалоқлар ва болалар савдоси билан боғлиқ жиноятлар фош этилмоқда. 2019 йилда одам савдоси билан боғлиқ жиноятлар 2018 йилга нисбатан 22 фоизга камайган, аммо чақалоқлар савдоси 38дан 43 фоизгача ошган.\nСенат раиси Танзила Норбоева чақалоқлар савдосида воситачиларнинг учдан икки қисми (32 фоизи) тиббиёт ходимлари эканини таъкидлади.\n«Одам савдосида фақатгина аёллар ёки бир киши айбдор эмас. Унга шароит яратиб бераётган, шу нарсага ундаётган муҳит ҳам борлиги маълум. Бундай ҳолат ўзбек жамияти учун мутлақо хос эмас. Шунинг учун бу масалага бошқача ёндашишимиз керак», деди Сенат раҳбари. Сенатор Ўзбекистонда аввал ҳам одам савдоси ҳолатлари бўлгани, бироқ мавзу ёпиқлигича қолдирилганини таъкидлаган.\nАфсуски, Ўзбекистонда чақалоқлар савдосига оид кўплаб ҳаётий мисоллар мавжуд: 2019 йилда чақалоқ савдоси билан боғлиқ жиноятлар 72 нафар шахс томонидан содир этилган. Қуйидагилар ушбу рўйхатдан айрим мисоллар:\nШу йилнинг 23 июнь куни Сирдарё вилояти ИИБ ТЭҚКБ Одам савдоси ва ноқонуний миграцияга қарши курашиш бўлими томонидан ўтказилган тезкор тадбир давомида Сардоба туманида яшовчи “Л” ва “М” исмли шахслар “Л” исмли шахснинг 2020 йил, май ойида туғилган чақалоғини 18 000 (ўн саккиз минг) АҚШ долларига сотаётган вақтда қўлга олинган. Мазкур ҳолат юзасидан ҳозирги вақтда Сирдарё вилояти ИИБ ТЭҚКБ ходимлари тезкор текширув олиб бормоқда.\n2020 йилнинг 3 июнь куни Самарқанд вилояти, Пахтачи туманида яшовчи фуқаро, 22 ёшли Н.Ё. 11 май куни туғилган 23 кунлик фарзандини Навоий шаҳрида яшовчи фуқаро Н.И.га 3 000 000 сўмга сотишга келишган. Ўзбекистон Республикаси ИИВ ҳузуридаги Тергов департаменти хабарига кўра, Н.Ё. чақалоғини сотиб, келишилган пулни Навоий шаҳридаги “Навоий” жоме масжиди ёнида олган вақтида ўтказилган тезкор тадбир натижасида ашёвий далиллар билан қўлга олинган.\nФарғона вилоятида 2020 йилнинг 1 сентябрь куни ИИБ ва Миллий гвардия ходимлари ҳамкорликда ўтказган тезкор тадбир давомида 24 ёшли Г.С., (аёл) вояга етмаган 1 ёшли фарзанди Ш.Т., ни 1500 АҚШ долларига сотишга келишиб, ушбу суммадан 500 АҚШ долларини олаётган вақтида ушланган.\n«Чақалоқни сотиш сабаблари ўрганилганда 19 ҳолат бўйича оилавий шароит оғирлиги, болани боқишга имкон йўқлиги, 3 та ҳолатда уй-жой олиш, 9 та ҳолатда ўз айбини яшириш ва 10 та ҳолатда моддий манфааат учун бунга қўл урилгани маълум бўлмоқда», — дейди Сенат раиси Танзила Норбоева.\nЖиззах вилоятидаги нодавлат ташкилотнинг ишонч телефонига 18 нафар фуқаро одам савдоси қурбони бўлганлигини маълум қилди\nРеспублика «Истиқболли авлод» ижтимоий-ахборот марказининг Жиззах вилояти бўлими – Ўзбекистонда одам савдосига қарши курашаётган 100 дан ортиқ нодавлат-нотижорат ташкилотлардан бири. ННТ томонидан одам савдоси ва ноқонуний миграцияга қарши курашиш, одам савдосидан жабрланган шахсларни реабилитация ва реинтеграция қилиш борасида 2020 йилнинг ўтган 8 ойида қатор ишлар амалга оширилди.\nМарказнинг “Долзарб алоқа” тармоғига жами 1604 та мурожаат келиб тушган (ННТнинг 2020 йилнинг 8 ойидаги фаолияти ҳақидаги маълумотларга асосан). Шу мурожаатлардан 857 таси эркакларники бўлса, 747 таси аёлларникидир. Мазкур қўнғироқлар юзасидан фуқароларнинг 796 нафарига турли йўналишлар бўйича ҳуқуқий маслаҳатлар берилган.\nННТ томонидан 104 нафар фуқародан мурожаатлар қабул қилиниб, таҳлил этилганда, улардан 99 нафарига ҳуқуқий маслаҳатлар бериш сўралган, 16 нафарини эса ватанга қайтариш бўйича амалий ёрдам сўралган. 18 киши одам савдоси қурбони бўлганлиги маълум қилинган. 14 кишининг ҳужжатини тиклаш, 1 кишининг номусга тегиш ҳақидаги мурожаати келиб тушган. Мурожаатлардаги 6 та ҳолат бўйича жиноят иши қўзғатилган.\nЗаринанинг тақдири нима бўлди?\nФориш. 2019 йилнинг декабрь ойи. Кунлар совуқ. Мижозлардан бири Заринани ўзи билан Жиззах шаҳрига олиб кетадиган бўлди. Бу Зарина учун катта имконият эди. Ўзи тушиб қолган вазият ҳақида унга айтиб берди ва телефондан танишларига қўнғироқ қилиб олишга рухсат сўради. Телефон гўшагини ички ишлар бўлимида терговчи бўлиб ишлайдиган таниши кўтарди. Қисқа фурсатда улар кўришишди, ҳақиқий аҳвол қандайлиги аниқ бўлди. Зарина ва унинг фарзанди ўша хонадондан олиб чиқилиб, Жиззах вилояти “Аёллар реабилитация ва ижтимоий мослашув” марказига келтирилди.\nСуратда: психолог Дилфуза Ахмедова (чапда) Зарина (ўнгда) билан суҳбатда.\nМарказ ҳуқуқшуноси, психологи ва бошқа масъуллар кўмагида аёлни ижтимоий ҳаётга мослаштиришга қаратилган олти ойлик машаққатли вазифа уддаланди. Зарина ҳозир тикувчилик цехида ҳунар ўрганмоқда. Бундан ташқари, вилоят Бандлик бошқармасининг жамоат ишларига жалб этилиб, белгиланган тартибда ойлик маошга эга бўлди. Унинг ҳаётини дўзахга айлантирган кимсаларга эса суд бир неча йиллик қамоқ жазосини тайинлади.\nСуратда: Зарина тикувчилик цехида\nЖиззахда Зарина сингари аёллар кўп бўлмаса-да, оиласи ва жамиятдан зулм кўрган, турли дашномларга қолиб, қийналаётганлар бизга мурожаат қилиб туради, – дейди марказ психологи Дилфуза Аҳмедова. – Бу ерда жабрдийда аёллар фарзандлари билан вақтинча истиқомат қилиши учун оила муҳитига яқин шароит яратилган. Руҳшунос, юрист мутахассислар кўмаги, оналар ва болалар хонаси мавжуд. Керак бўлганда аёлларга касб-ҳунар ўргатилиб, уларнинг ижтимоий мослашуви учун имконият яратилади.\nОдам савдоси ҳақида 3 далил:\n1. Одам савдосидан жабр кўрганларнинг деярли барчаси яқин танишлари ёки қўни-қўшнилари орқали хориждаги “ишга жойлашган”.\n2. Деярли барчага “Йўлкирангни қоплашади, ҳужжатлар муаммосини ҳам ўзлари ҳал қилишади”, деб айтилади.\n3. Иш учун патент олиш баҳонасида паспортлар олиб қўйилади.\nМақоладаги суратлар муаллиф томонидан тақдим этилган.\nПостСоветистон: Марказий Осиёдаги ҳокимият ва жамият. 3-эпизод. Коррупциями ёки клептократиями?\nПостСоветистон: Марказий Осиёдаги ҳокимият ва жамият. 1-эпизод. Полиция ислоҳоти\nПостСоветистон: Марказий Осиёдаги ҳокимият ва жамият. 2-эпизод. Тингловчи ҳокимият ёки сиёсий партиялар\nКоронавирус тиббиёт ходимларининг ҳаётида нималарни ўзгартирди?\nМарказий Осиёда келинларнинг ҳуқуқлари: Қозоғистон тадқиқотчиларининг янги рисоласи


Карманада сайловга тайёргарлик бўйича семинар ўтказилди » Sensorika - Интернет центр города Навои, Узбекистан – sensorika.uz\nНавоий вилоятида Ўзбекистон Республикаси Президент сайловини ўтказувчи 5-Навоий округ сайлов комиссияси тузилган бўлиб, мазкур округ сайлов комиссиясининг қарори билан 333 та участка сайлов комиссиялари фаолият юритмоқда. Шу кунларда вилоятимиз ҳудудида сайловчиларнинг сайловга оид ҳуқуқлари, маданиятини ошириш, сайлов қонунчилиги, сайловда биринчи марта иштирок этаётган ёш авлод вакилларининг сиёсий саводхонлигини оширишга оид давра суҳбатлари ва семинарлар ташкил этилмоқда. Ана шундай тадбирлардан бири Ўзбекистон Республикаси Президенти сайловини ўтказувчи 5-Навоий округ сайлов комиссияси томонидан Кармана туманида бўлиб ўтди. Семинарда 5-округ сайлов комиссияси аъзолари, тумандаги участка сайлов комиссия аъзолари ҳамда ёшлар иштирок этдилар. Семинарда жорий йилнинг 29 март куни бўладиган Президент сайловида фуқароларнинг ўз конституцион ҳуқуқларидан фойдаланган ҳолда овоз беришлари таъкидлаиб, олдиндан овоз бериш тартиблари тушунтирилди. Шунингдек бу сайловда халқаро кузатувчиларнинг ҳам ташрифи кутилаётгани қайд этилди. Навоий вилоятида Ўзбекистон Республикаси Президент сайловини ўтказувчи 5-Навоий округ сайлов комиссияси тузилган бўлиб, мазкур округ сайлов комиссиясининг қарори билан 333 та участка сайлов комиссиялари фаолият юритмоқда.\nШу кунларда вилоятимиз ҳудудида сайловчиларнинг сайловга оид ҳуқуқлари, маданиятини ошириш, сайлов қонунчилиги, сайловда биринчи марта иштирок этаётган ёш авлод вакилларининг сиёсий саводхонлигини оширишга оид давра суҳбатлари ва семинарлар ташкил этилмоқда. Ана шундай тадбирлардан бири Ўзбекистон Республикаси Президенти сайловини ўтказувчи 5-Навоий округ сайлов комиссияси томонидан Кармана туманида бўлиб ўтди. Семинарда 5-округ сайлов комиссияси аъзолари, тумандаги участка сайлов комиссия аъзолари ҳамда ёшлар иштирок этдилар. Семинарда жорий йилнинг 29 март куни бўладиган Президент сайловида фуқароларнинг ўз конституцион ҳуқуқларидан фойдаланган ҳолда овоз беришлари таъкидлаиб, олдиндан овоз бериш тартиблари тушунтирилди. Шунингдек бу сайловда халқаро кузатувчиларнинг ҳам ташрифи кутилаётгани қайд этилди. Янгиликлар


1news.uz - АҚШ давлат департаменти фуқароларни саёҳат қилиш хавфсизлиги тўғрисида хабардор этишнинг янги тизимини тақдим этди, унинг доирасида барча давлатлар тўрт тоифага бўлинган. Қўшма Штатлар ташқи сиёсат идорасининг тушунтиришича, тавсиялар режалаштирилаётган сафарлар хатарини баҳолаш имконини беради.\nЯнги тавсиялар интерфаол харита ва мамлакатларнинг алоҳида рўйхати кўринишида тақдим этилган. Давлат департаменти барча давлатларни тўрт гуруҳга бўлиб чиқди.\nМарказий Осиё мамлакатлари: Қозоғистон, Тожикистон, Туркманистон ва Ўзбекистон биринчи гуруҳ – «Оддий эҳтиёт чоралари»дан жой олди.\nВашингтоннинг фикрича, биринчи гуруҳга шундай давлатлар киритилганки, уларга оддий эҳтиёт чораларини кўрган ҳолда бориш мумкин. Шунингдек, бу гуруҳдан Шарқий Европанинг аксарият мамлакатлари, Скандинавия давлатлари, МДҲдаги деярли барча мамлакатлар (Россия ва Украинадан ташқари) ўрин эгаллаган.\nИккинчи гуруҳдан юқори эҳтиёт чоралари талаб этилувчи мамлакатлар жой олди. Бу рўйхатга Украина, Ғарбий Европа давлатлари кирган. Франция, Буюк Британия, Испания террорчилик таҳдиди туфайли Давлат департаменти томонидан иккинчи тоифага киритилди.\nУчинчи тоифадан эса режалаштирилаётган сафарларни қайта кўриб чиқиш тавсия этилган давлатлар жой олди – Россия, Туркия, Покистон, Нигер, Чад, Нигерия.\nДавлат департаменти Сурия, Яман, Ироқ, Эрон, Афғонистон, КХДР, Ливия, Мали, Сомали, Жанубий Судан ва Марказий Африка Республикасига бормасликни тавсия қилди, деб ёзади kun.uz.


Бефарқлик ҳам катта бахт « Ўзбекистон Халқ Ҳаракати\nБефарқлик ҳам катта бахт\n08 May 2013 - 9:36\nҲазрат Мир Алишер Навоийнинг бир сўзи бор: “Одами эрсанг демагилки одами, аники йўқ эл ғамидин ғами!”. Бу сўзларни Горбачев даври демократисида бошқача талқин қилганлар ҳам бўларди бизда. Яъниким, Ҳазрат Навоий “… аники йўқ эл ғами, дин ғами” деган. Аслида бу нотўғри талқин эди.\nИнсоният яшаб келаяптики, нималаргадир интилиб келади. Янгиликлар эса ҳамма вақт эски турмуш тарзига одатланганлар томонидан қаршиликларига дуч келган. Масалан, бизнинг кўҳна Туркистонда ҳам XIX аср охири ва XX бошларида темир йўллари ривожланиб келаркан, ўша даврдаги муттаасибларимиз паровозларни “шайтон ароба” деб аташгача ҳам боришган. Яъни, уларни шайтон тортади ва мусулмонлар учун улардан фойдаланиш макруҳ. Лекин ҳозирда бирор жонивор тортмайдиган бунақа “шайтон аробалар” ҳаммамизнинг турмуш тарзимизга кириб бўлди ва уни биров на гуноҳ дейди ва на макруҳ.\nЯнги давримиздаги бизнинг Ўзбекистон ҳукумати ҳам янгиликларга душманлик қиладиган мамлакат. Бунда ҳам ҳукуматимиз қандайдир бир ўзгаришлар бўлишини истамайди. Масалан, Совет даврида порахўрлик каби иллат бўларди ва унга қарши етарлик даражада кураш олиб борилмади. Натижа нима бўлди? Коррупция дунёнинг энг йирик давлати бўлган Советлар диёрини парчалаб ташлади. Оқибат хайрлик бўлганида ҳам майли эди, аммо бу жирканч иллат мустақиллигимиз йилларида одат тусига кирди ва мана энди, порахўрлик жиноят деб кўрилмайди, балки аксинча рағбатлантирилади. Ватанимиз бир неча йиллардирки, дунёнинг энг коррупциялашган мамлакатлари рўйхатида турибди. Ўзбекистон ҳукуматининг янгиликларга қарши туришининг боиси ҳам мана шу коррупция. У бу ҳолатни ўзгартирмоқчи эмас ва пора билан бўлсада, кўпроқ ва яна кўпроқ бойлик ортиришни ўйлашади. Ҳаром деган тушунча ҳам деярлик унут бўлган.\nОдатда одамлар ўзининг тинчини, оромини бузмасликка мойил бўлишади. Оромни эса ҳар ким ўз ўрнида, ҳар усулда топаркан. Камина ҳам ўзбекларимизни ўз оромларини бузишга кўп бора чақирганман, лекин бу чақириқлар шунчаки йўқ бўлиб кетмади, ҳаттоки кўплаб эски дўстларни собиқларга айлантирди. Кўриниб турганидек, инсон ўз шахсий ҳаётини ҳам қай бир йўналиш томон бўлсин, ўзгартиришга ҳаракат қилмайди.\nЛеккин бу каби тафаккур фақат биз шарқликларда бор. Ғарб кишилари тафакури эса бутунлай бошқача. Улар доимо нималаргадир интилиб яшашади. Нималарнидир ўзгартирмоқчи бўлишади. Масалан, ҳозирда Голландияда Марс сайёрасига кўчиб ўтиш истагини билдирувчи кўнгиллилардан аризалар қабул қилинаяпти. Евронюс ахборот агентлиги бу ҳақида хабар тарқатаркан, ерлик кўнгиллиларни Марсга кўчириш тахминан 2033 йилда амалга оширилишини келтириб ўтди (ru.euronews.com). Улар қайтиб келишмайди, ўша жойда қолишади. Аммо бунда ўша кўнгиллилар бўлмайди деб айта олмаймиз. Бўлишади албатта, фақат улар орасида шарқликлар бўлмайди. Бу келтирганимиз, бир мисол холос.\nЎзбек мухолифати Ўзбекистон мустақиллиги олдидан шаклланиб бўлганди ва бу сиёсий ҳаракат, ҳамда партиялар ҳам Ватанда қандайдир бир ўзгаришлар яратишни исташарди, ҳамда шу сиёсий ўзгаришлар учун кураш бошлади. Ажабланарлик томони шундаки, ўзини мухолифат билганларнинг ҳаммаси Ўзбекистондаги Каримов диктатурасига қарши турсада, бироқ бири бири билан тил топиша олмайди. “Мен сендан камми?”, ёки “Сен медан ортиқ эмассан!” деган қийшиқ бир фалсафа устунлик қилади. Натижани қарангки, Ўзбекистондаги режим гуллаб-яшанаб келмоқда ва ҳали бери ватанда бирор ўзгариш бўлмайди ҳам.\nАйни шундай ҳолатни диний жамоаларда ҳам кузатиш мумкин. Уларнинг ҳаммаси дунёвий мухолифатга ва Ўзбекистон ҳукуматига қарши туришгани камлик қилганидек, бир бирларига ҳам зиддирлар. “Ҳизб-ут-таҳрир”, “Таблиғ”, “Ваҳобия”, “Нақшбандийлар” ва биров билмган, биров билмаган турли гуруҳлар. Ҳаммаси бир бирига зид, натижани қарангки, Ўзбекиистонда ҳар куни кимдир диний сабаблар билан қамоққа олинади, қамалади ва кимдир ўлади. Диний жамоалар ҳам ўз оромларини бузишни исташмайди ва ўз ўзларини алдашади: “Ҳамма нарса Оллоҳдан!”.\nКамина кўп бора танқидий чиқишлар қилдим. Кимлардир буни ҳақорат деб қаради, тағин кимлардир мени дин душманига ҳам чиқарди. Лекин бутун бошлик мамлакатларни ва халқларни дин билан бошқариш давлари узоқ таърихда қолиб кетган. Биров буни тушунишни истамайди шекилли. Бугунги давр бунақа сиёсатларни кўтара олмайди ва инсон ҳақлари масаласи олдинги планга чиқиб олган. Кимдир биров айтади: “Биз Европага келибмиз, буни Оллоҳнинг ўзи бизга раво кўрди ва биз энди динни ёйишга масъулмиз”! Балки ҳақиқатдан ҳам шундайдир, тағин бўлса, Европада Ислом динига қизиқиш ортиб бораётганлиги ҳам кузатилинади. Бунинг боисини, юқорида таъкидлаганимиздек, ғарб аҳлининг янгиликларга ўчлигидан келиб чиқиш керак. Ислом – булар учун янгилик! Бу ерлик аҳоли ғарб цивилизациясининг тараққиёти ортидан, инсонлардаги маънавият қанчалар бузилиб кетганлигини кўрпаяпти ва кўнгиллар бошқа бир янгиликни истаяпти.\nБироқ мусулмон бўлмоқлик, келгусида уларни ҳам худди биздек, ўзгалар тақлдирига бефарқ қилиб қўйиши мумкинлигини ҳозирда биров ўйлаб ҳам кўрмади шекиллик. Ҳа азизлар, камина айтаётган бу сўз сизга ёқадими, ёки йўқ, лекин биз бир биримизга бефарқ одамлар эканлигимиз ҳақиқат! Кимнинг қозонида нима қайнаяпти, ҳаттоки шу билан ҳам ишимиз йўқ. Озодлик истаб турмаларда азоб чекаётганлар масаласи эса, иккинчи ҳам эмас, балки ўнинчи даражадаги масалалардир. Ўз оромимизни бузгимиз келмайди ва ҳаттоки бир қориндан тушган ака-укаларимиз учун қайғура олмайдиган даражадаги бефарқларга айланганмиз. Камина ёзган турли мақолаолар эса биздаги айни мана шу хислатга қарши отилган тошлардир.\nКўп ҳолларда ўзбек мусулмонлари ватанда диний ҳукумат бўлишига тарафдор эканликларини таъкидлашади, аммо бу мақсадда бирор ҳаракат қилишмайди ҳам. Шу ўринда Ўзбекистон ҳукуматидагилар ҳам намоз ўқийдиганларни беҳудага қамоққа тиқиб азоблашаётганликларни тушуниб олиш мумкин. Аслида бу намозхонларнинг давлат тузилмаларига зиён етказаётган жойи йўқ. Хатар бўлганида Европада яшаётган ўзбек мусулмонлари айни йўналишда бирор ҳаракат бошлаб юборишган бўлишарди. Таъсуфки, бунақа ҳаракат кузтилинмайди. Бу ҳол нафақат динийлар, динсизлар ҳам худди шундай, оммавий ҳаракатсизлик кузатилинади.\nМақоламиз бошида ҳазрат мир Алишер Навоийнинг бир ўгитини келтиргандик. “Одами эрсанг демагилки одами, анингки йўқ эл ғамидин ғами”.\nАлишер Навоийнинг бу пурмаъно сўзлари балки ўша даврда аъло билингандир, лекин у бугунги давримизга тўғри келмайдигандек. “Эл ғами” каби тушунча одамизотга бундан бир неча ўн йиллар олдин бегона бўлганди. Камина эса, шунча ёзишларим билан, аслида ўша ғамсизларга ҳавасим келади. Буни қарангки, дунёни сув босса ҳам тўпиғига келмайдиганлар қанчалар бахтлик инсонлардир. Ўз ўзини улар нималар биландир овута олишади, ўз ўзларига таскин бера олишдек катта бир бахтга муяссар бўла олишган.\nУларни на ватандаги адолатсизлик, на қийноқлар ва на миллатнинг юз тубан ётганлиги ҳам ташвишга солмайди ва ўз ҳаётлари, ўз оромлари билан машғул бўлишади. Бу эса инсоният цивилизациясининг эришган энг юксак маррасидир. Масалан, ўзбекни тириклайин ёқиб юборишадими, тепккилаб ўлдиришадими, қайноқ қозонда қайнатишадими, буларга бефарқ бўлиш учун ўзбекнинг камолоти қай даражада ривожланиши керак экан? Афсус, камина буни билмайман. Чунки бу даражада ривожлана олмаганман ва шунинг учун ҳам тушунтириб бера олиш имконига ҳам эга эмасман. Фақат бир нарсани аниқ биламан. Улар энг бахтиёр инсонлардир!


"Ўзбекистон" меҳмонхонаси яна бир бор сотувга қўйилди / Ўзбекистон янгиликлари, энг сўнгги хабарлар\nИҚТИСОДИЁТ 0 Шархлар 1997 кўрилди\nЖорий йилнинг февраль ойида “Ўзбекистон” меҳмонхонаси комплексини сотиш бўйича очиқ танлов савдолари ўтказилиши маълум қилинганди. Ҳеч бир ариза келиб тушмагач, меҳмонхона яна бир бор сотувга қўйилди. Бу ҳақда ЎзА хабар берди.\nОбъектнинг бошланғич баҳоси — 33 миллион АҚШ доллари этиб белгиланган. Сотувга меҳмонхона билан бирга шу ҳудуддаги барча иншоотлар (иккита ресторан, умумий овқатланиш шохобчаси, анжуманлар зали ва бошқалар) киради.\n“Ўзбекистон” меҳмонхонаси Тошкентнинг энг машҳур меҳмонхоналаридан бири. У 1974 йилда, шаҳарнинг қоқ марказида қурилган. Меҳмонхона ойналаридан Амир Темур хиёбони кўриниб туради. Кўп қаватли меҳмонхона ер қимирлашига чидамли бўлиши учун ярим айлана шаклида лойиҳалаштирилган.\nУшбу меҳмонхонанинг давлат улушини сотиб олиш бўйича тендерда иштирок этиш учун мурожаат этувчи ёки унинг ваколатли вакили Давлат активларини бошқариш агентлигига ариза бериши лозим.\nТанлов ўтказилмаган, деб ҳисобланган тақдирда такрорий танлов дастлабки танлов ўтказилган кундан (2019 йил 11 июнь) бошлаб ҳар ўн иш кунида бир марта ўтказилиши мумкин.


Qalampir.uz - Билол Эрдўған “Гўри Амир” мақбарасини зиёрат қилди\n20:36, 23.05.2018 Жамият\nМеҳмонлар Умид Аҳмаджонов, Шоакрам Исроилов ва Туробжон Жўраевга Турк камончилари сертификатини топширишди.\nБугун, 23 май куни Бутунжаҳон этноспорт конфедерацияси раҳбари, Камончилар фонди васийлик кенгаши раиси, Туркия ёшлар фонди Олий маслаҳат кенгаши аъзоси Билол Эрдўған бошчилигидаги катта делегация Ўзбекистонга ташриф буюргани ҳақида хабар қилгандик.\nМеҳмонлар Самарқанд шаҳридада камондан ўқ отиш бўйича VI халқаро “Фотиҳ кубоги” мусобақасига бағишланган тадбирда иштирок этиш учун келган эдилар.\nТашриф аввалида меҳмонлар Тошкентнинг диққатга сазовор жойларни бориб кўришди. Кейин эса мусобақа ўтказиладиган Самарқанд шаҳрига йўл олдилар.\nМеҳмонлар Самарқандга ташрифни “Гўри Амир” мақбарасини зиёрат қилишдан бошлашди. У ерда буюк бобокалонимиз Амир Темурнинг ҳаққига Қуръон тиловат қилинди.\nСўнгра бетакрор «Регистон» ансамбли олдидаги катта майдонда камондан ўқ отиш бўйича VI халқаро “Фотиҳ кубоги” мусобақасига бағишланган тадбир ташкил этилди.\nТадбирда сўзга чиққан Ўзбекистон Миллий олимпия қўмитаси президенти Умид Аҳмаджонов мамлакатда спортни ривожлантириш бўйича давлат раҳбари томонидан катта ишлар амалга оширилаётгани, қилинаётган кенг кўламдаги ислоҳотлар ёш авлод вакилларининг жисмонан ва маънан етук инсонлар бўлиб вояга етишида муҳим роль ўйнаши, бу ислоҳотлар бутун Республика спортини қамраб олгани ҳақида гапирди.\nШундан сўнг Туркиянинг Ўзбекистондаги фавқулодда ва мухтор элчиси Аҳмад Башар Шен, Самарқанд вилояти ҳокими Туробжон Жўраев, Бутунжаҳон этноспорт конфедерацияси раҳбари, Камончилар фонди васийлик кенгаши раиси Билол Эрдўғанлар сўзга чиқишди.\nМеҳмонлар эса Умид Аҳмаджонов, Шоакрам Исроилов ва Туробжон Жўраевга Турк камончилари сертификатини топширишди.\nТадбир якунига етгач, меҳмонлар Самарқанд шаҳрининг юраги ҳисобланган «Регистон» ансамблидаги “Мирзо Улуғбек”, “Тиллақори” ва “Шердор” мадрасалари каби тарихий обидаларни томоша қилишди. Ушбу экскурсия мартабали меҳмонларда катта таассурот қолдирди.\nТеглар:Билол Эрдўған Умид Аҳмаджонов\n12:03, 22.10.2018 1 010\n19:32, 04.10.2018 1 181\n19:42, 03.10.2018 3 478\n17:50, 03.10.2018 1 669\n18:42, 26.09.2018 5 287


Энг ёш миллиардердан қизиқарли жавоблар - XABARDOR.UZ\n6 ноябрь куни Марк Цукерберг журналистлар ва омма учун очиқ мулоқот ўтказди. Бир соат давом этган бу мулоқотда иштирок этган одамлар “Facebook” асосчисига савол бериш имконига эга бўлишди. Қуйида уларнинг энг қизиқарлиларини ўқишингиз мумкин.\n“Facebook” зерикарли бўлиб бораётгани ҳақида...\n“Бу жуда қизиқ савол. Мен уни ҳеч қачон зўр қилишга интилмаганман. Ростини айтганда, ўзим ҳам жуда зўр одам эмасман. Биз уни қизиқарли қилишдан кўра, фойдали қилишга интиламиз. Биз яратмоқчи бўлган сервис оддий нарса. Худди чироқ каби. У шунчаки ишлаши керак, холос. Негадир инсонлар биз қилган ишларнинг яхши томонларини кўришмайди. Аксинча, бирор нарсада хатога йўл қўйсак, шу заҳоти “эътибор” қаратишади”.\n“Ижтимоий тармоқ” фильми ҳақида\n“Фильм ижодкорларининг қай жиҳатларни тўғри ёки хато қилишини кўриш иштиёқи қизиқ бўлган. Улар Цукербергни ўйнаган қаҳрамоннинг футболкаларини танлашда “ўн”ни уришган. Шунингдек, унинг бошқа кийимлари ҳам яхши танланган. Лекин улар баъзи муҳим нарсаларда хатога йўл қўйишган. Улар фильмда мен учун қизларнинг эътиборини жалб қилиш “Facebook”ни яратишга туртки бўлган, деган мазмунни илгари суришган. Улар бир нарсани ҳисобга олишмаган. Мен севган қизим билан учрашишни бошлаганимдан кейин тармоқни яратишни бошлаганман”.\n“Facebook Messenger”нинг нима учун яратилганлиги ҳақида\n“Инсонлар ижтимоий тармоқлардан кўра “Хабар алмашиш” функциясини кўпроқ ишлатишади. Баъзи мамлакатларда аҳолининг 85 фоизи “Facebook”га аъзо бўлишган. Уларнинг 95 фоизи “SMS” ва “Messenger”дан фойдаланишади. Шундай экан, хабар алмашиш вазифасини бажарадиган алоҳида дастур бўлгани маъқул. “Messenger” тезроқ ишлайди. Ва Сиз ундан хабарни ҳам тезроқ юборишингиз мумкин”.\nСўнгги босқичга етиб келмаган сайтнинг янги кўриниши ҳақида\n“Биз янгиликлар лентасини янги кўринишда тақдим этдик. Унга кўпроқ маълумотлар сиғар эди. Бироқ бу одамларга маъқул келмади. “Facebook”да биз катта экранлардан фойдаланамиз. Муҳандисларимиз янгиликлар лентасини шу экранларга мослаб чиқарган кўринади. Лекин кўпчилик 25 дюймли экран ишлатмайди. Икки ёки уч маълумотни кўриш ўрнига, фойдаланувчилар бир, бир яримта маълумотни кўришар эди. “Бета-синов” иштирокчиларининг сони камайиб кетди ва биз бу лойиҳадан воз кечдик. Шундай бўлсада, биз бу лойиҳадан фахрланамиз”.\nАёлларнинг IT компанияларда ишлаши ҳақида\n“Жамоада эркак ва аёлларнинг бор бўлиши иш унумини ошириши кўплаб тадқиқотларда исботланган. Аёлларни IT соҳасига мактаб давриданоқ қизиқтириш керак. Аёлларнинг технология соҳасини танламасликларига асосий сабаб – бу соҳада аёлларнинг йўқлиги. Биз бу муаммони бартараф қилишимиз керак”.\nДоим бир хил кулранг футболкада юриши ҳақида\n“Авваламбор шуни айтишим керакки, менда футболкалар бир дона эмас. Улар бир хил рангда, холос. Ўз вақтим максимал даражада унумли фойдаланишни хоҳлайман. Кийим танлаш каби иккинчи даражали ишларга вақт сарфлашни ёқтирмайман. Бу доим кулранг футболка кийиб юришимни оқлаш учун арзирли сабаб эмасдир, лекин бу ҳақиқат. Менгача ҳам кўплаб инсонлар шундай қилишган. Масалан, Стив Джобс ҳам доим бир хил кийимда юрган”.


10:14, 03.09.2019 // 29559\n«Бу — Ўзбекистоннинг энг кучли антирекламаси». Жамоатчилик Самарқанддаги ҳайвонларни заҳарлаш ҳолатларини қораламоқда\nДавоми: Самарқандда «Шарқ тароналари» арафасида итлар заҳарлаб ўлдирилгани тасдиқланди, бироқ бир маҳаллада 10 та ўлдирилгани рад этилди\nАвгуст ойининг сўнгги кунларида, айнан «Шарқ тароналари» халқаро мусиқа фестивали ўтказилаётган вақтда Самарқанд шаҳрида ит ва мушукларга қарши заҳарланган сосискалар билан кураш олиб борилгани, аниқроғи, улар ўлдирилгани ҳақида хабарлар пайдо бўлди. Repost нашрининг ёзишича, сўнгги бир ҳафта давомида Самарқандда юзлаб ит ва мушуклар ўлдирилган бўлиши мумкин.\nБлогерлар ва жамоатчилик фаоллари Самарқанддаги ушбу ҳолатни «ақлга сиғмас шафқатсизлик» деб атади ва бу мамлакат имиджига кескин салбий таъсир кўрсатиши мумкинлигидан огоҳлантирди.\nTelegram’даги «Журнализд» канали муаллифи:\n«Соф инсоний нуқтаи назардан буни изоҳлаб бўлмайди. Изоҳлашдан маъно ҳам йўқ. Айбдорларни, шундай қилинглар деб буйруқ берганларни ҳеч қанақасига тушуниб ҳам бўлмайди. Самарқандга машшоқларни йиғишди, олийнасабларимиз билан бирга суратларга тушиши учун хориждан блогерларни олиб келишди. Бу яхши, бу мамлакат имиджига қўшимча 10 балл ва энди долларлар дарё бўлиб оқади, дегани.\nАйни вақтда сал кенгроқ фикрлаш қобилияти мавжуд эмас. Instagram’даги қадимий гумбазлар фонида олинган видео ва фотолар салоҳиятли бир харидорни кўҳна шаҳарга саёҳатни сотиб олишга кўндириши мумкин. Бироқ кўчаларни ҳайвонлардан тозалаш акс этган бир дақиқалик видео кишида бир умрга нафрат уйғотади.\nУшбу заҳарлашни уюштирган ярамас кимсалар ҳайвонларга нисбатан бундай муносабат мамлакат обрўсига қанчалар зарар етказиши, тараққий этган мамлакатлардан келадиган туристлар оқимига қанчалик салбий таъсир кўрсатиши мумкинлигини англаб етиши амри маҳол. Икки кун аввал улар учун тайёрланган ялтироқ кўргазмалардан завқ-у шавққа тўлган хорижий журналист ва инфлюенсерлар ким билан ишлаётганликларини энди англаб етганларига ишончим комил.\nБу — энг кучли антиреклама. Яққол кўриниб турибди»\nTelegram’даги «Город говорит» канали муаллифи:\n«Августнинг сўнгги кунларида Самарқандда гўзал куй-қўшиқлар садоси остида, жаҳон ҳамжамиятига очиқлик, демократик қадриятларнинг муҳимлиги ҳақидаги нутқлар жўрлигида, салютлар фонида шундай шавфқатсизликлар амалга оширилганига ишониш қийин...\nШаҳарда уюшган ҳолда ҳайвонларни — кучук ва мушукларни ўлдиришган. Уйсиз, ҳой деб чақирсанг ва «гўштли» нарсанинг ҳидига югуриб келадиган ва, «Истиқлол» ҳамда «Баҳор» маҳаллаларида бўлгани каби, дарвозани тақиллатсанг вовуллаб жавоб қайтарадиган ҳайвонларни ўлдиришган — ушбу маҳаллаларда заҳарланган сосискаларни дарвоза остидан ёки девор устидан отиб ташлашган.\nҲайвонлар талвасага тушиб, аянчли ангиллаб, 15 дақиқада ўлаверган. Айримларнинг фикрича, йўлда машиналар уриб ўтишга обдон ҳаракат қилган ҳув ўша ит ҳам аслида ўлимолди талвасасида шаҳар бўйлаб югуриб юрган. Қутуриш — бу ҳокимият ва унинг жойлардаги масъул ижрочиларининг қўлидан келадиган ноинсоний шафқатсизлик йўлида бир баҳона, бир оқлов, холос.\nЮз берган воқеа даҳшатли даражада қўрқинчли. Унинг ўтган йиллар давомида одатий бир ҳолга айланиб қолгани янада даҳшатлироқ. Болаларнинг дайди ит ё уйсиз мушукка тош ё чўп отиши, катталарнинг: «Қоч, тегма, у ифлос/қутурган, тишлаб олмасин тағин!», деб бақириши одатий ҳол.\nЎзбекистондаги қутуриш — бу кўчага улоқтирилган собиқ уй ҳайвонларига эмас, балки ўлдириш ҳақида қарор қабул қиладиган, ўйлаб ўтирмай буйруқни бажарадиган ва ўзини чиндан «яхши иш қиляпман» деб ўйлайдиган одамларга тааллуқли гап.\nУйга келганингизда, фарзандларингиз сиздан бугун ишда нима қилдингиз, деб сўраса, қандай жавоб берасиз? Қандай ухлайсиз, ушбу қўрқинчли ўлдиришларнинг барини қандай оқлайсиз? Сиз учун уларнинг сариқ чақалик бўлса-да аҳамияти борми ўзи?\nУшбу шафқатсиз ва ақлсиз заҳарлашларда ўз оила аъзоларини йўқотган самарқандликларга ҳамдардлик билдираман, дардингизга шерикман».\nКирилл Алтман (Жаҳонгир Ортиқхўжаев ва Комил Алламжоновдан видеоинтервью олган блогер):\n«Умид қиламанки, бу ишни қилганлар шундай қилинглар деб буйруқ берганлар билан бирга дўзаҳда ёнади».\n23:54, 17.09.2020 // 118726\n15:55 Кеча // 106000\n23:22 Кеча // 105684\n08:56 Бугун // 104336\n23:55 Кеча // 96377


Тожикистонда қирғизистонлик 2 экстремист қўлга олинди\n09:42 / 20.10.2015\nТожикистон ҳуқуқ-тартибот органлари яқинда фуқароларни ёллаб, Сурияга олиб кетишга ҳаракат қилган 2 қирғизистонликни қўлга олди. Уларнинг “мижозлари” бўлмиш 8 нафар Тожикистон фуқароси ҳам ҳисбда тутиб турилибди.\nМаълум қилинишича, 25 сентябрдан 26 сентябрга ўтар кечаси чегарада Қирғизистон фуқаролари Жаҳонгир Қурмушев ва Қанибек Нимановлар қўлга олинган. Улар тожикистонлик 4 аёл ва 4 болани Қирғизистонга олиб ўтишга ҳаракат қилишган. Режага кўра, шундан сўнг аёллар болалари билан Бишкек аэропортидан Туркияга учиб кетиши, у ердан эса, ўз навбатида, Сурияга ўтиши ва ИШИДга қўшилиши лозим эди.\nТожикистонликларнинг ярми Хатлон вилоятида истиқомат қилувчи Шербековлар оиласи, ярми эса сўғдлик Мўминовлар оиласидир. Болалар 1-4 ёшда.\nҚурмушев ва Ниманов 5-12 йилга қамалиши мумкин. Улар Душанбеда сақланмоқда.


14.01.2022 20:48 0 1567\nДоғистонлик аралаш жанг (MMA) устаси, UFC собиқ чемпиони Ҳабиб Нурмагомедов коронавирусга чалинди. Бу ҳақда «Asian MMA» хабар берди.\nМанбага кўра, спортчи Сингапурдаги меҳмонхонада яккалаш тартибига олинган. Нурмагомедов ушбу мамлакатга ўз шогирди Сайгид Изагаҳмаевнинг «One Championship» промоушени доирасидаги жангини томоша қилиш учун борганди.\nБААга кириш учун янги талаблар маълум қилинди


Психологлар инсоннинг бахтли ё бахтсиз эканини унинг бир қарашидан ҳам пайқаб олиш мумкин, дейишади. Боиси, кўз азалдан қалб кўзгуси саналган. Донишмандлар: «Сен атрофда гўзалликни кўряпсанми — бу қалбингдан, кирни кўраётган бўлсанг — бу ҳам қалбингдан», — дегани бежиз эмас… Чунончи, кун барча учун бирдек бошланади, лекин уни ҳамма ҳар хил ўтказади, баҳолайди ва турлича якунлайди. Сиз ҳам кўзгу олиб, кўзларингизга, атрофингиздагиларга қадаётган нигоҳингизга бир назар солинг-чи: сиз бахтлимисиз?\nИнсон улғайгани сайин, унинг масъулияти ҳам, мажбурияти ҳам «улғаяди». Болалигида бахтни ўзи яратган бўлса, бора-бора негадир унинг қулига айланиб боради. Унинг энди вақти йўқ… У доим банд... Ишлари жуда кўп... Мўл пул топиши зарур... Яшаш эса жуда оғир... Иши ўта масъулиятли... Охир-оқибат ўз ҳаётига эгалик қилишдан тўхтаган инсон ўзидаги энг катта хазина — озод қалбини йўқотади. Қалби тутқунда бўлганлар эса доим ўзгаларга жаҳл қилади, заҳрини сочади, адоват билан оламга қарайди, ҳар нарсани танқид қилади, ҳамма нарсадан кир қидирадиган бўлиб қолади. Негаки, улар ўзларида, ўз ички оламида ҳаловат топа олмайдилар.\nБу ҳаётда ҳамма нарса нисбий. Биз учун фойдали нарса бошқага зарар келтириши, бизнинг муваффақиятимиз кимнингдир мағлубияти бўлиши турган гап. Демак, бахт ғалабада эмас. Ютуқда ҳам эмас. Зеро, бошқанинг бахтсизлиги эвазига бахтли бўлишнинг иложи йўқ.\nКиши қандайдир кунни кутиб яшайди. Ўйлайдики, ўша кун келади ва у бахтли бўлади. Асл бахт эса — сўнгги манзилда эмас, балки унга элтгувчи йўлда эканини унутади.\n90 ёшли... ўқувчи\nБир эртак ўқигандим: Олимжон деган бола жуда-жуда бахтли бўлишни истарди. У бир кун келиб, албатта, бунга эришишини биларди. Бироқ у ҳали мактаб ўқувчиси эди, холос. Бир кун ғалати воқеа содир бўлади: қаердандир унинг қўлига сеҳрли ип тушиб қолади. Агар бу ипни бироз тортса, вақт — дақиқалаб, кучлироқ тортса — ҳафталаб, зарб билан тортса — ойлаб, бор кучи билан тортса — йиллаб ўтиб кетарди. У дарсда ўтирганида ипни бироз тортади ва уйида бўлиб қолади. Тез орада мактаб унинг жонига тегади ва у тезроқ улғайишни хоҳлайди — ипни кучлироқ тортади. Энди у талаба. Олдида Ойдин — курсдоши. У жуда чиройли, одобли, меҳрибон қиз. Лекин Олимжон ҳеч нимадан қониқмайдиган бола. Унга нимадир керак, нимадир етишмаяпти. У ҳалиям бахтли кун келишини кутяпти. У ипни яна тортади. Бир оннинг ўзида анча йил ўтиб кетади. У 30-35 ёшлар оралиғида. Оиласи, болалари бор. Иши яхши, рўзғорини тебратиб турибди. Ипни қаттиқроқ тортиб, кўрди: ота-онасининг сочларига оқ, юзларига ажин тушган, белидан мадор кетган эди. Бироқ Олимжон ҳали ҳам бахтли эмас эди, аксинча, энди унинг бутун ҳаёти ташвиш-у муаммолар билан тўлиб-тошиб ётарди. У жаҳлда ипни бор кучи билан тортди: кекса бир мўйсафидга айланди. Ёлғиз. Болалари ўзлари билан ўзлари бўлиб кетган.\nШу он ҳаётида Олимжон илк бор тўқсон йиллик умрнинг ҳар бир сонияси мўъжизавий кучга эга эканини ҳис қилмай яшаганини англайди. У аслида яшамаган эди, шунчаки, мавжуд бўлган, ҳаёт оқимида сузганди, холос. Асл бахт эса у кутган қандайдир кунда эмас, ўша кунга элтгувчи йўлнинг ҳар бир қаричи ва сониясида эди.\nЯхшиямки, бу бир эртак, хаёл. Эртаклар эса доим яхшилик билан тугайди. Олимжон бор вужуди билан барчаси аввалги ҳолига қайтишини сўраб Яратганга илтижо қилади. Кўзларини очса, у яна мактаб ўқувчиси, ўша-ўша Олимжон… Энди у бахтни кутмас, ҳар нарсадан ижобий томонни излаб, барчасини яхшиликка йўяр, кўринганга табассум улашиб, ҳаётининг ҳар лаҳзасида иложи борича кўпроқ савобли иш қилишга уринадиган умр соҳиби эди.\nЭндиги ҳаёти ҳақиқатдан унга бахт келтирарди...\nЎйлаб кўринг, бу ҳаётда бахтли яшаш учун инсонга нима керак? Чек-чегарасиз эҳтиёжларимиз ўзимизни бахтсиз қилиб қўймаяптимикин? Ҳар куни қаерга шошамиз? Ҳамма нарсани танқид қиламиз. Нега ўз ҳаётимизни ўзимиз мураккаблаштирамиз? Нима учун ўзимизни, ўй-хаёл ва фикрларимизни тафтиш қилмаймиз? Қандайдир қоғозларни инсондан афзал кўришимиз боиси нимада?\nИнсон ўзини солиштириши керак бўлган ягона кимса — унинг ички «мени». Умр йўли ўзи қисқа. Унинг бутун гўзалликларидан баҳраманд бўлиб яшамоқлик учун бир инсон умри озлик қилади. Фақат бахтсизларгина ўзгаларни бахтсиз қилишга интилади, ўзгалар бахтини кўра олмайди.\nАгар ҳар бир инсон олдидаги ҳеч бўлмаганда бир инсонни бахтли қила олганида эди дунё бахтиёр кишиларга тўлиб кетарди. Бунинг учун ҳар биримизнинг ҳисобимизда кунига 24 соат мунтазир. Унинг ҳар лаҳзасини бир-биримизни бахтиёр этишга сарфласак, ўз нигоҳимиз билан оламга, оз бўлса-да, эзгулик нурларини ёғдира олсак, бундан ортиқ бахт йўқ, аслида.


Bosh sahifa » » Abdumalik Razzoqov kitobidan parcha\nАнгрен атамаси ҳақида. Профессор И.Ёрматов таърифида Ангрен атамаси водийда бир неча асрдан бери яшаб келаётган қурама эли шевасидаги "ҳангран" сўзидан келиб чиққан. Ҳангрон, бу хайкириб окувчи сув, сой, дарё ушбу Охангароннинг ҳангран бўлиб атама юкори Бўка бўлган оқимидан туманигача худуд қишлоклари аҳолиси томонидан кўлланилган. Ҳаттоки қурама бўлмаган, ҳозирги Оҳангароннинг Қўрғон адабий маҳалласидаги тилда сўзлашувчи ўзбеклар ҳам дарёни Ҳангрон деб аташган. Ангрен эса Туркистон ўлкасини ўрганишга келган рус олимлари ва маъмурлари томонидан "ҳангон" нинг ўз тилларига мослаб олишдан бошқа нарса эмас. Оҳангарон тумани 1926 йилдаги баъзи ҳужжатларда Қурама, бошқаларида Ангрен ёки Оҳангарон деб ҳам юритилган эди. Ангрен шахри хакида. Ангрен шахрининг пайдо бўлишига бу ердаги кўмир конининг очилиши сабаб бўлгани кўпчиликка аён. Шаҳарнинг пайдо бўлиши, ривожи ҳақида анча китоблар чоп этилган. Масалан, журналист А.Убайдуллаев, А.Костецкийнинг\n«Aфсоналардаги шаҳар" (1972 и.), "Ангрен-кеча ва бугун" (2006 й.) ва А. Ғуломовнинг "Ангрен" (1971 й.) ва бошкалар. Ангреннинг кўмиридан шу ердаги аҳоли азалдан фойдаланиб келгани рост. Лекин у ХX аср бошларида кайтадан кашф қилинган. XX асрнинг 30-йилларида бу ерга Д.М.Богданович келган ва ушбу худудда кўмир кони белгиларини кўрган. 1940 йи Г.С Чикризов бошчилигидаги геологлар отряди кўмир кони борлигини исботлашгач, шу йили конни очиш учун 1870 нафар мутахассис ва ишчилар етиб келишган. 1941 йил Богданович каолин хомашёси микдори ўлчамини, М.В.Сироватко ва бошкалар сизот сувлар микдорини ўлчаш ишларини бошлашган. 1940-1942 йиллар Я.Г.Горбунов Ангрен кўмир шахтасининг бошлиғи бўлган. 1940 йил 29 сентябрда Жигаристон қишлоғида Турк, Тешиктош, Қўйхона, Жартепа кишлокларидан келган ишчилар томонидан (кончилар) посёлкаси ташкил этилди. Кейинчалик бўлғуси Ангрен шахрининг манзиллари ўзгариб турган. "Соцгород", "Привокзалный", "Немецкий", "Тешиктош", "ГРЭС", "Центральный" ва ниҳоят катта Ангрен деб аталувчи халқ тилида "Новый город» ташкил этилди. 1942 йил декабрда Ангреннинг дастлабки 30 тонна кўмири машиналарда Тошкентга жўнатилди. 1942 йил 20 августда Охангарон ижрокуми мажлиси карорига кура "Тошкент-Сталинкумир" посёлка совети тузилиб, унинг раислигига Е.П.Максилин тайинланган. 1942 йил 1 май куни 118 км, узунликдаги Тошкент- Ангрен темир йўли курилиши ишга туширилган. 1943 йил Ангренга 1700 ишчи кизлар хукумат чақириғи буйича келган, улар кончилик бўйича иш бошлаганлар. 1946 йил "Ангреншахтострой" посёлкасида аҳоли сони 20540 кишига етган. Шу муносабат билан хукумат карорига асосан (1946 йил 13 июнь) ушбу посёлка вилоятга буйсунувчи Ангрен шахрига айлантирилган. Сўнгра цемент заводи (1947 й.), брикет фабрикаси (1948 й.), нон заводи\n(1948 й.) курилган, "Катта Ангрен" курилишига 3000 йигит-киз келиб ишлай бошлаган. Айланма канал курилиши бошланиши 1950 йилда, Ангрен ДНЭСИ (электростанция) курилиши 1953 йилда бошланиб, "Узбекшахтакурилиш" трести (1956 й.), биринчи агрегати 1957 йил ишга туширилган. "Еростигаз" станцияси (1961), сопол буюмлар комбинати (1968), резина комбинати, олтин саралаш фабрикаси(1971) каби курилишлар амалга оширилди." 1956 йили Ангрен шахри хукумат карорига кўра эълон қилинди. 1958 йилда экскаваторлар кўпайгач, кўмир қазиш бир кунда 9300 тоннага етган. Шӱролар даврининг сўнгги йилларида саноат корхоналари ишида бир мунча қийинчиликлар юзага келган. Сопол буюмлар ва резина махсулотлари комбинатлари фаолияти тӳхтаб колди. Мустакиллик йилларида кўпчилик саноат корхоналарнинг шакли ўзгарди. Кичик корхоналар сони ортди. 2012 йил Ўзбекистон Республикаси Президентининг N°16 фармонига кўра "Ангрен" махсус индустриал зонасини ташкил этиш бошланди. Ушбу фармонга кўра шакар заводи, мис кувурлар заводи, брикетланган кўмир ишлаб чикариш бошлаб юборилган. Режага кўра сопол кошин (плитка), санитар кулолчилик махсулотлари, терини кайта ишлаб тайёр махсулот тайёрлаш, автомобил мойи ишлаб чикариш, автомобил шиналарини ишлаб чикариш, электр кувватини сакловчи чироклар ишлаб чикарувчи корхоналарнинг ишга туширилиши кўзда тутилган. Ангрен шахрида "Ангрен ҳақиқати", "Улуғ йўл" газеталари чоп этилмокда. "Улуг йўл" йилдан бошлаб ижтимоий ва иктисодий мавзуларда Тошкент вилояти, хусусан Оҳангарон водийсининг шахар ва кишлоклари хаётини ёритади.


Тақдиримга дахлдор инсонлар | behzodfazliddin.uz\nТақдиримга дахлдор инсонлар\nТақдиримизни белгиловчи Зот бизни Устоз орқали ҳам сийлар ёки синар экан. «Устоз» сўзини илк бора қачон эшитганимни эслай олмайман. Аммо унинг залворини ҳис қилгунимча анча йиллар оқиб ўтди. Болалигимда «Устоз» фақат китобларда бўлади, деб ўйлардим, чамаси. У пайтлари луғат бисотимда «домла», «оя» каби шунга яқин сўзлар бор эди. «Ўқитувчи»ни-ку фақат касбга доир сўз деб билардим.\nКелинг, яхшиси, Устоз аслида ким эканини англаб етгунимча (эҳтимол, буни ҳали ҳам чуқур англаб улгурмагандирман) бўлган давр хотираларини ёдга олай.\nБиринчи синфга дадамнинг қўлидан тутиб бордим. Мактаб деганлари жуда катта уйга ўхшарди. Атрофда мен тенги болалар кўп. Бирови отаси, яна бошқаси онаси билан келган. Қўнғироқ овозли бир аёл бирма-бир исмимизни сўради… Замира оя (биз томонларда аёл ўқитувчининг исмига «оя» унвони қўшиб айтилади) шу-шу ҳаммамизга қадрдон бўлиб қолди.\nБир куни «Ким бўлсам экан?» мавзусида дарс ўтилди. Барча тенгдошларимдан келажакда ким бўлишини сўраб, дафтарига белгилаб бораётган оя менга навбат келганида жавобимни кутмай қатъий оҳангда «Сен олим бўласан!» деди. Ҳайрон қолдим. «Олим» шахсий луғатимдаги янги сўзлардан бири бўлди… (Ўшанда фаришталар омин деган экан, шекилли, айни пайтда илм йўлидаман. Олимлик рутбаси насиб этишини чин дилдан истаяпман.)\nБолаликда кўпроқ санъатга қизиқардим; қўшиқ айтиш, расм чизиш севимли машғулотимга айланганди. Китоб ўқишни-ку айтмасам ҳам бўлар. Аксарият ижодкорларнинг болаликдаги «касал»идан мен ҳам бебаҳра қолмаганман: «китоб жинниси» эдим. Кейин шоирликка ҳавас уйғонди. Тил ва адабиёт ўқитувчимиз, устига устак, ён қўшнимиз Турдижон ояга шеърий машқларимни кўрсатиш учун аямни «вакил» қилиб юборардим. Борган сари ёзмаса туролмайдиган бўлиб қолаётгандим. Қишлоғимиздан чиққан шоир домламиз Салавот Маҳмуд, кутубхоначи қариндошимиз Мавлуда оя орзуларим чилторини чертиб туришарди. География муаллимимиз Юнусали Эгамов, математика ўқитувчимиз Алижон Каттабеков қизиқишларимга бефарқ эмасди. Айниқса, Юнусали домла. Вой бу кишининг куйиб-пишишлари! Очиғи, бошида унинг хатти-ҳаракатларини бошқача тушундик. Бўлмаса, географияни деярли барча фанлар билан боғлаб ўтган жонкуяр мураббийнинг ҳар бир гапини жон қулоғимиз билан тинглар эдик. Домла ҳар дарсда ўтган мавзуни такрорлаш ва янги мавзуни бошлашдан олдин бизга ҳадис ёки ҳикматли сўз, мақол ва маталлардан ёздирарди. Ерга урса кўкка сапчийдиган ғўр ўсмирлар бунинг географияга нима алоқаси бор, деб елка қисиб қўярдик. Кейин билсак… Эҳ, ўша дамларнинг қадри энди билиняпти. Сўз санъатига қизиққаним учун домла ёздирадиган ҳадис ва ҳикматли сўзлар учун алоҳида дафтар тутгандим. Ўша пайтлариёқ уларнинг кўпи ёд бўлиб кетганди. Мана улардан бири: «Инсонлар ўз вақтида икки нарсанинг қадрига етмайдилар: саломатлик ва бўш вақт». Дарсдан ташқари вақтда ҳам домлани ҳамиша қандайдир иш билан банд ҳолда кўрардик. Унинг ўқувчиларга энг кўп уқтирадиган гапи шундай эди: «Мактабда ўзингиздан яхши из қолдиринг». Рост-да, шунча йил ўқиса-ю, изи қолмаса… Домла кўп жиҳатдан Чингиз Айтматовнинг «Биринчи муаллим»идаги Дуйшэнга ўхшар ва ўзи ҳам ўшандай бўлгиси келаётганини яшириб ўтирмасди… Икки-уч бор бу фидойи муаллим ҳақида нималардир қоралаб, газетада чиқардим. Аммо ҳамон домла ҳақида энг муносиб сўзни айта олмаётгандекман. Кун келиб шогирдларидан бири ўша сўзни аълоси билан айтар, дея умидланаман…\nСаккизинчини битириб мактаб билан хайрлашган бўлсам-да, ул муқаддас даргоҳдан қадамим узилмади. Тўққизинчини лицейда давом эттирдим. Яхши эслайман, номимни ўқитувчилар жамоаси ва бошқа синф ўқувчиларига ёзган иншом, яна ҳам аниқроғи, янги адабиёт ўқитувчимиз танитганди. Мақсудахон Ҳожиматова Ваатан ҳақида жўшиб ёзган битикларимни ҳаммага ўқиб берибди! Иншога шеърий машқларимни ҳам «қистириб» ўтган эдим, тез орада «шоир»лигим лицейга овоза бўлди. Балки, ҳозир ўша сатрларни ўзим ўқисам уяларман, аммо тил ва адабиёт ўқитувчиларим Мақсудахон, Матлубахон, Мўътабархон (уларнинг номларидаги уйқашликда ҳам бир сир бордек) ва Рисқихон оялар, Маҳмудов, Тошхўжаев, Валижонов каби жонкуяр ўқитувчилар сабаб адабиёт, айниқса, шеъриятга муҳаббат қалбимни гуллатиб юборди.\nВалижонов домлани айтмайсизми! Адабиёт ва санъат, спортга ошно бу тўгарак раҳбари ҳаммани «зириллатарди». «Валижонов келяпти!» дейилса, бас, ҳаммаёқ тартибга келарди. Бир қарашда ўта қаттиққўл ва талабчан кескир сўзли бу домла адабий кечаларда мушоарани қиздирар, рубобни шундай сайратардики… Бу нозик қалб ва дид эгаси эканидан ҳам далолат берарди. Назаримда, Валижонов ўз хислатлари билан юзлаб ўқувчилар, айниқса, ўғил болалар тарбияси, балки, тақдирига сезиларли таъсир ўтказди…\nЁш кўнглимда ижод ишқи тобора кучаярди. Ўшандаёқ журналистика факултетига ўқишга киришга қатъий аҳд қилгандим. Таълим муассасамиз юқорироғидаги кўчада жойлашган «Чуст ҳақиқати» газетаси таҳририяти мен кўп қатнайдиган қадрдон масканга айланди. Газета саҳифаларида мен номини бот-бот ўқиб турадиган мухбир Анвар Муродов билан кўришган кун ҳамон эсимда. Ўшанда у киши менга совға қилган ёндафтар ва ручка гўё «оқ йўл» рамзи эди…\nБиринчи тўпламим (атайин китоб демаяпман) чоп этилганида ҳали 16 га тўлмаган эдим. «Муқаддас замин» номли бу шеърий тўплам дунё юзини кўришида Анвар аканинг ҳиссаси катта… Гўё еттинчи осмонда учиб юрардим. Ўша йиллари ўқувчилар орасида китоб чиқариш бугунгидай «мода» тусини олмаганди-да.\n«Ёш қаламкашлар» танловининг вилоят босқичида яна бир устозга эга бўлдим: Боқий Мирзо. У кишининг ўша пайтдаги сўзлари ҳануз қулоғимда: «Китобчангни қўлимга олиб, аввалига, сизларни жуда эрта рағбатлантириб юбормаяпмизмикан, деган ўй хаёлимдан ўтди. Йўқ, бизга насиб этмаган имкониятлардан сизлар фойдаланинглар. Бу ҳам истиқлол шарофати. Шуни унутмасанглар бўлгани». Иккинчи шеърий тўпламим ҳам ўқувчилик йиллари чоп этилди. Сўзбоши муаллифи ва муҳаррир Боқий Мирзо тўпламга «Боғларингдан кетмасин баҳор» дея ном қўйиб берди. Бугунги кўзим билан қараганда ўша тўпламларимдан унча қониқмайман. Яхшими-ёмонми, уларнинг «пешона»сига менинг номим битилган. Қолаверса, бугун озми-кўпми ютуққа эришаётган бўлсам, ўша ҳозир мен писанд қилмаётган китобчаларнинг ўз ўрни бор.\nНиҳоят, талаба бўлдим! Биринчи курслигимдаёқ мени Маҳмуд Саъдий деган хазинанинг ўзи «топиб олди». Катта кўзойнаги нуроний юзига ярашиб турган бу донишманд инсон билан танишув сермазмун суҳбат тарзида бўлганди. Домла ҳали олий ўқув юрти аудиториясига тўла мослашиб улгурмасимдан университет газетасига ишга олган. Бошқа ўқитувчилар «Талаба профессорнинг гапига қўшимча қила олмайди» деб турган пайтда устознинг бундай йўл тутиши қалбимдаги умид учқунларини алангалатиб юборган эди.\nАҳли ижодда бир гап бор: ўзингдан олдин устозинг ҳақида сўрашади. Бунда гап кўп. Тақдир ҳаёт йўлида Маҳмуд Саъдийга учратганидан кейин буни янада яхшироқ ҳис қилдим. Зиёлилар орасида «тирик энциклопедия» дея ном қозонган ушбу устоз ортидан ҳамон эргашамиз.\nДарвоқе, мен «Устоз» сўзи билан танишувим ҳақида ҳам гапираётгандим-ку! Назаримда, бу сўз-унвон Маҳмуд Саъдий номига чиппа ёпишади, ярашиб туради. У кишини устоз деб атайдиганлар жуда кўп.\nЯна, каминага таниқли болалар шоири Турсунбой Адашбоев, ижодкор мураббий Ҳалим Сайиднинг беминнат ёрдами кўп теккан. Устозлар нашри, севимли газетамиз «Маърифат»да иш бошлаганимда 3-курс талабаси эдим. Айни кунда илмий ижодда устоз олим, таниқли адабиётшунос Наим Каримов сабоқларини олаяпман.\nУстоз ва тақдир ҳақида гап бошлагандим. Устоз – ота-она ва бошқа яқинларимиз сингари тақдиримизга дахлдор. Шукрки, ҳаёт ва ижод йўлида ҳозиргача менга яхши устозлар ҳамроҳ. Устозларимиздан бири «Сенинг биринчи устозинг – ота-онанг» деб айтганди. Ҳақ гап.\nҚисқаси, мен номини тилга олган (эҳтимол, баъзиларини унутгандирман) устозларим ҳаётимни тўлдириб турибди. Ушбу азиз инсонлардан нур йиғиб юрибман. Ҳаммамиз ҳам бир куни Қуёш бўлиб порлаш учун устозлардан зиё қарз оламиз.\nБайрам баҳона устозларни яна бир йўқладим. Аслида эса улар ҳар доим биз билан бирга.\nЯнги китобим – «Кутмаган кунларим, кутган кунларим»ни ота-онам яқинларим қатори қадрли устозларимга ҳам бағишлаганман. Ундаги мана бу сатрлар бугунги сўзларимга ҳозирча якун бўла қолсин:\nСабоғи тугамас мактабдир Ҳаёт,\nБаъзида танаффус – ўйнаб-кулгани.\nКеча парталарда Дийдор эди шод…\nҲамма тарқаб кетди Одам бўлгани.\nБир куни йўқ эдик, бирда бор эдик,\nТинмади Орзунинг хархашалари.\nЖаннатда юргандай бахтиёр эдик\nБир ота-онанинг зумрашалари…\nҚанча ёруғ бўлди умр – дарсхонам,\nБилган-билмаганим шундан ҳам маълум.\nМуаллим – Руҳимни уйғотган Онам,\nФарзанд ажратмаган Отам – Муаллим.\nСўз бўлиб тилидан савоблар учган,\nИкки олам аро қисмати – эъзоз.\nКим бўлиб борсам ҳам бағрини очган –\nКелдим. Ассалому алайкум, Устоз!\n«Маърифат» газетаси, 2012 йил 29 сентябр.\nЎқишлар сони: 597\nНаписал: Sayt muallifi // Кайфият, Устознома // Сентябрь 29, 2012\n← Кўнглингдан ўзгага қулоқ солмагин “Кафка билан суҳбатлар”дан →\nҒафур Ғулом. Шеърлар - 10 129 марта ўқилган\nТурсунбой Адашбоев. Болалар учун шеърлар - 9 985 марта ўқилган\n-30+: Ўттиз йил нари-берисида - 4 830 марта ўқилган\nАбдулла Орипов. «Танланган асарлар»дан шеърлар - 4 073 марта ўқилган\nБир монолог, икки қўшиқ можароси - 3 034 марта ўқилган\nМуаллиф ҳақида - 3 018 марта ўқилган\nMumtoz lahzalar: Bobur g‘azallari bilan ijro etiladigan qo‘shiqlar matnlari - 2 856 марта ўқилган\nЭркин Воҳидов. Ёшлик, навқиронлик ва етуклик шеърлари - 2 629 марта ўқилган\nСергей Есенин. Ўзим ҳақимда / О себе & Шеърлар / Стихотворения - 2 364 марта ўқилган\nСайт ҳақида - 2 160 марта ўқилган


БОНКУР – medu.uz – Дорилар ҳақида маълумотлар ўзбек тилида\nHome Йўриқномалар БОНКУР\nПрепаратнинг савдо номи: БОНКУРтм\nТаъсир этувчи модда (МНН): золендрон кислотаси\nфаол модда: золендрон кислотаси – 4,0 мг;\nёрдамчи моддалар: маннитол – 220 мг, натрий цитрати – 24 мг; инъекция учун сув – 5 мл гача.\nФармакотерапевтик гуруҳи: суяк резорбциясининг ингибитори. бисфосфонат.\nЗоледрон кислотаси суяк тўқимасига танлаб таъсир қилиш хусусиятига эга, юқори самарали бисфосфонатлар синфига мансуб, суяк резорбциясининг ингибиторидир. Бисфосфонатларнинг суякка танлаб таъсир кўрсатиши уларнинг минераллашган суяк тўқимасига юқори яқинлиги билан боғлиқ, бироқ остеокластларнинг фаоллигини ингибиция қилинишини таъминловчи аниқ молекуляр механизми ҳозиргача аниқланмаганлича қолмоқда. Ҳайвонларда ўтказилган тадқиқотлар золедрон кислотасини суякларни шаклланиши, минерализацияси ва механик хусусиятларига ножўя таъсир кўрсатмасдан, суякнинг резорбциясини ингибиция қилинишини кўрсатди.\nСуяк резорбциясини ингибиция қилувчи таъсиридан ташқари, золендрон кислотаси суякларнинг метастатик шикастланишини даволаш самарадорлигини ошириш билан, маълум ўсмаларга қарши хусусиятларга ҳам эга.\nКлиник олди тадқиқотларида қуйидагилар кўрсатилган:\nIn vivo – суяк тўқимасининг микромуҳитини ўзгартирувчи, ўсма ҳужайраларини ўсишига олиб келувчи суяк тўқимасининг остеокласт резорбциясини ингибиция қилиниши; антиангиоген ва оғриққа қарши фаоллик.\nIn vitro – остеобластларнинг пролиферацияни ингибиция қилиниши, бевосита цитостатик ва проапоптостатик фаоллик, ўсмаларга қарши препаратлар билан синергик цитостатик самара; антиадгезив/инвазив фаоллик.\nЗоледрон кислотаси пролиферацияни бостириб ва апоптозни индукция қилиб, одам миеломасининг ҳужайраларига нисбатан ва сут безининг ракига бевосита ўсмаларга қарши таъсир кўрсатади, шунингдек одам сут безининг рак ҳужайраларини экстрацеллюляр матрикс орқали киришини камайтиради, бу унда антиметастатик хусусиятларни борлигидан далолат беради.\nСуякларида метастазлари бўлган 64 нафар пациентларда 2, 4, 8 ва 16 мг дозаларда 5 ва 15 минут давомида бир марталик ва такрорий инфузиялар кўринишида юборилган золедрон кислотасининг фармакокинетик кўрсаткичлари дозага боғлиқ бўлмаган.\nЗоледрон кислотасининг инфузияси бошланганидан кейин, препаратнинг плазмадаги концентрациялари тез ошиб, инфузиянинг охирида чўққига эришган, сўнгра 4 соатдан кейин чўққининг <10% гача ва 24 соатдан кейин чўққининг <1% гача тез пасайган, ўз навбатида узоқ муддат, 28 кунига препаратнинг иккинчи инфузиясигача чўққининг 0,1% дан ошмайдиган жуда паст концентрацияларгача пасайган.\nВена ичига юборилган золедрон кислотаси уч фазада чиқарилади: ярим чиқарилиш даври 0,24 соат ва 1,87 соат бўлган қон айланиш тизимидан икки фазали тез чиқарилиши ва якуний ярим чиқарилиш даври 146 соатни ташкил қилган давомли фазаси кузатилади. Ҳар 28 кунда такроран қўлланганида препаратни плазмада тўпланиши кузатилмаган. Золедрон кислотаси метаболизмга учрамайди ва буйраклар орқали ўзгармаган кўринишда чиқарилади. Биринчи 24 соат давомида юборилган дозанинг 39±16% сийдик билан чиқарилади. Препаратнинг қолган миқдори эса асосан суяк тўқимаси билан боғланади. Сўнгра золедрон кислотасини аста-секин тизимли қон оқимига қайтадан ажралиб чиқиши ва уни буйраклар орқали чиқарилиши юз беради. Препаратнинг плазмадан умумий клиренси 5,04±2,5 л/соатни ташкил қилади ва у препаратнинг дозасига, пациентнинг жинси, ёши, ирқий мансублиги ва тана вазнига боғлиқ эмас. Инфузиянинг давомийлигини 5 минутдан 15 минутгача ошиши инфузиянинг охирида қонда золедрон кислотасининг концентрациясини 30% га пасайишига олиб келади, аммо AUC кўрсаткичига таъсир қилмайди.\nГиперкальциемияси, буйрак етишмовчилиги бўлган пациентларда золедрон кислотасининг фармакокинетикаси бўйича маълумотлар йўқ. In vitro шароитда олинган маълумотларга кўра, золедрон кислотаси одамнинг Р450 ферментини ингибиция қилмайди ва биотрансформацияга учрамайди, бу, жигарнинг функционал ҳолати золедрон кислотасининг фармакокинетикасига жиддий таъсир қилмаслигини тахмин қилишга имкон беради. Ҳайвонларда ўтказилган тадқиқотларнинг маълумотларига кўра, препаратнинг дозасини 3% дан камроғи ахлат билан чиқарилади.\nЗоледрон кислотасининг буйрак клиренси креатинин клиренси билан ижобий корреляцияланади ва тадқиқотга киритилган 64 нафар пациентдаги 84±29 мл/мин ни (диапазон 22-143 мл/мин) ташкил қилувчи креатинин клиренсининг 75±33% ни ташкил қилади. Популяцияларни таҳлил қилиш, креатинин клиренси 20 мл/мин (ўткир буйрак етишмовчилиги) ёки 50 мл/мин (ўртача буйрак етишмовчилиги) бўлган беморларда золедрон кислотасининг ҳисоблаб чиқилган клиренси, креатинин клиренси 84 мл/мин бўлган пациентларда мос равишда 37% ёки 72% бўлишини кўрсатди. Оғир буйрак етишмовчилиги (креатинин клиренси минутига 30 мл дан кам) бўлган беморлар тўғрисида маълумотлар йўқ.\n-Хавфли ўсма оқибатида юз берган гиперкальциемия;\n-Солид ўсмаларнинг остеолитик, остеобластик ва аралаш суяк метастазлари ва кўп сонли миеломадаги остеолитик ўчоқларда мажмуавий даволаш таркибида қўлланади.\nПрепарат дастлаб 9% ли натрий хлорид эритмаси ёки 5% ли глюкоза эритмасининг 100 мл да суюлтириб, вена ичига томчилаб юборилади. Инфузия давомийлиги – камида 15 минут.\nХавфли ўсма оқибатида юз берган гиперкальциемияда:\nКатталар ва кекса ёшдаги пациентлар:\nГиперкальциемияда (альбуминнинг даражаси бўйича тузатиш билан қон зардобида кальцийнинг концентрацияси ≥12 мг/дл ёки 3 ммоль/л) золедрон кислотасининг тавсия қилинган дозаси 4 мг ни ташкил қилади. Препаратни юборишдан олдин пациентнинг гидратация даражасини баҳолаш лозим. Золедрон кислотасининг инфузияси пациентда сувсизланиш белгилари бўлмаган шароитларда ўтказилади.\nЗоледрон кислотасини такрорий юбориш яққол клиник самарадан кейин ҳолатни ёмонлашиши юз берган ҳолларда (яъни зардобда кальцийнинг концентрациясини 2,7 ммоль/л ва ундан паст кўрсаткичларга эришилганда) ёки биринчи юборишга рефрактерлик ҳолида ўтказилади. Золедрон кислотасини биринчи ва такрорий юбориш орасидаги интервал камида бир ҳафта бўлиши керак, чунки бу вақт тўлиқ клиник самарани ривожланиши учун зарур давр ҳисобланади. Такроран препарат 8 мг дозада 15 минут давомида юборилади.\nОдатда қонда кальцийнинг даражасини пасайишига эришилган самара 4 мг золедрон кислотаси юборилганидан кейин 30 кун давомида ва 8 мг юборилганидан кейин эса – 40 кун давомида сақланиб қолади.\nСолид ўсмаларнинг остеолитик, остеобластик ва аралаш суяк метастазлари ва кўп сонли миеломадаги остеолитик ўчоқларда мажмуавий даволаш таркибида:\nЗоледрон кислотасининг тавсия қилинган дозаси 4 мг ни ташкил қилади. Юборишлар сони – ҳар 3-4 ҳафтада 1 марта.\nПациентларга шунингдек кальций препаратларини оғиз орқали суткада 500 мг дозада ва D витамини 400 ХБ дозада ҳар куни буюриш керак.\nБуйрак функциясини оғир бузилишлари бўлган пациентларга препаратни фақат даволашнинг хавфи ва фойдаси баҳоланганидан кейингина буюриш мумкин. Клиник тадқиқотларда қон зардобида креатинин даражаси > 400 мкмоль/л ёки >4,5 мг/дл бўлган пациентлар синовдан чиқариб юборилган. Буйрак функциясини кучсиз ёки ўртача даражали бузилишлари (зардоб креатининининг даражаси <400 мкмоль/л ёки <4,5 мг/дл) бўлган пациентларда дозалаш тартибига тузатиш киритиш талаб қилинмайди.\nСолид ўсмаларнинг суяк метастазлари ва кўп сонли миеломада остеолитик ўчоқлар:\nДаволашни бошида зардобдаги креатинин даражаси ва креатинин клиренси аниқланиши керак. Буйрак функциясини оғир бузилишлари (креатинин клиренси <30 мл/мин) бўлган пациентларга препаратни буюриш тавсия қилинмайди.\nКлиник тадқиқотларда қон зардобида креатинин даражаси > 265 мкмол/л ёки >3,0 мг/дл бўлган пациентлар синовдан чиқариб юборилган.\nУшбу тоифа пациентларга буйраклар фаолиятини оғирлик даражаси енгил ёки ўртача (креатинин клиренси 30 дан 60 мл/мин гача) бўлган бузилишларида даволашнинг бошида препаратнинг қуйидаги дозалари тавсия қилинади:\nКреатинин клиренсининг дастлабки даражаси (мл/мин) Золедрон кислотасининг тавсия қилинган дозаси (мг)\n> 60 4,0\n*Препаратнинг дозалари берилган AUC = 0,66 мг ∙ соат/л (креатинин клиренси 75 мл/мин) келиб чиқиб ҳисобланган. Буйрак функциясини бузилиши бўлган пациентлар учун AUC, креатинин клиренси 75 мл/мин бўлган пациентларда эришилган даражагача дозани пасайтириш кўзда тутилади.\nДаволаш бошланганидан кейин золедрон кислотасининг ҳар бир дозасини қабул қилишдан олдин қон зардобида креатинин даражасини ўлчаш керак, ва буйрак функциясини оғирлашган ҳолларда даволашни бекор қилиш керак.\nКлиник синовларда буйрак функциясини бузилиши қуйидаги тарзда аниқланади:\n-зардобда креатиннинг дастлабки даражаси нормал бўлган пациентлар учун (<1,4 мг/дл ёки <124 мкмоль/л) – кўрсаткични 0,5 мг/дл ёки 44 мкмоль/л га ошиши;\n-зардобда креатиннинг дастлабки даражаси ўзгарган пациентлар учун (<1,4 мг/дл ёки <124 мкмоль/л) – кўрсаткични 1 мг/дл ёки 88 мкмоль/л га ошиши;\nПрепарат билан даволашни, даволаш қандай дозада тўхтатилган бўлса, шундай дозада қайтадан бошлаш керак.\nЗоледрон кислотасининг пасайтирилган дозаларини тайёрлаш бўйича йўриқнома.\nЗарур бўлган суюқ концентратнинг тегишли ҳажмини олиш керак:\n3,5 мг доза учун – 4,4 мл;\n3,3 мг доза учун – 4,1 мл;\n3,0 мг доза учун – 3,8 мл.\nТез-тезлигини аниқлаш: жуда тез-тез (>1/10), тез-тез (>1/100 дан <1/10 гача), баъзида (>1/1000 дан <1/100 гача), кам ҳолларда (>1/10000 дан <1/1000 гача), жуда кам ҳолларда (<1/10000).\nҚон ва лимфатик тизими томонидан: тез-тез – анемия; баъзида – тромбоцитопения, лейкопения; кам ҳолларда – панцитопения.\nЮрак-қон томир тизими томонидан: баъзида – гипертензия, гипотензия; кам ҳолларда – брадикардия.\nНерв тизими томонидан: тез-тез – бош оғриғи; баъзида – бош айланиши, парестезиялар, таъмни бузилиши, гипостезия, гиперстезия, тремор.\nРуҳият томонидан: баъзида – қўзғалиш, уйқуни бузилиши; кам ҳолларда – онгни чалкашиши.\nМеъда-ичак йўллари томонидан: тез-тез – кўнгил айниши, қусиш, анорексия; баъзида – диарея, қабзият, қорин оғриғи, диспепсия, стоматит, оғизни қуриши.\nТери ва тери ости тўқималари томнидан: баъзида – қичишиш, тери тошмаси (шу жумладан эритематоз ва макуляр тошма), кўп терлаш.\nСуяк-мушак тизими, бириктирувчи тўқима томонидан: тез-тез – суякларда оғриқ, миалгия, артралгия, ёйилган оғриқ; баъзида – мушакларни тиришишлари.\nБуйраклар ва сийдик-жинсий тизими томонидан: тез-тез – буйрак функциясини бузилиши, баъзида – ўткир буйрак етишмовчилиги, гематурия, протеинурия.\nУмуман организм томонидан: тез-тез – иситма, гриппга ўхшаш ҳолат (шу жумладан чарчоқлик, этни увишиши, лоҳаслик ва юзга қонни оқиб келиши); кам ҳолларда – астения, периферик шиш, кўкракда оғриқ, тана вазнини ошиши.\nМаҳаллий реакциялар: баъзида – инъекция қилинган жойда оғриқ, таъсирланиш, шиш, қаттиқлашиш.\nЛаборатория кўрсаткичлари томонидан: жуда тез-тез – гипофосфатемия; тез-тез – қонда креатинин ва мочевинанинг даражасини ошиши, гипокальциемия; баъзида – гипомагниемия, гипокалиемия; кам ҳолларда – гиперкалиемия, гипернатриемия.\nКўриш аъзолари томонидан: тез-тез – конъюнктивитлар; баъзида – кўришни хиралашиши; жуда кам ҳолларда – увеит, эписклерит.\n-Бисфосфонатларга, золедрон кислотасига ва препаратнинг ҳар қандай бошқа компонентларига юқори сезувчанлик;\n-Ҳомиладорлик ва эмизиш даврида қўллаш мумкин эмас.\nБисфосфонатлар қуйидаги воситалар билан бирга қўлланганида эҳтиёткорликка риоя қилиш креак:\nаминогликозидлар билан, чунки иккала препапарт хам зардобдаги кальцийнинг концентрациясига аддитив таъсир қилиши мумкин, бунинг натижасида қон зардобида кальцийнинг даражаси, керагидан кўпроқ пастлигича қолиши мумкин;\nхалқали диуретиклар билан, чунки гипокальциемияни ривожланиш хавфи ошади;\nбошқа потенциал нефротоксик препаратлар билан.\nГипомагниемия ривожланиши мумкинлигини кўзда тутиш керак.\nБисфосфонатлар талидомид билан бир вақтда буюрилганида буйрак функциясини бузилишини ривожланиш хавфи ошади.\nЗоледрон кислотасини кальций сақловчи эритмалар (Рингер эритмаси ва бошқалар) билан аралаштириш мумкин эмас.\nЗоледрон кислотасининг эритмасини ҳар қандай бошқа дори препаратлари билан аралаштириш мумкин эмас. Золедрон кислотасининг эритмасини юбориш учун алоҳида инфузия тизимини ишлатиш керак.\nШиша флаконлар, шунингдек поливинилхлорид, полиэтилен ва полипропилендан тайёрланган (олдиндан 0,9% ли натрий хлориди ёки 5% ли глюкоза эритмаси билан тўлдирилган) инфузион пакетлар ва тизимларнинг ҳар хил турлари билан ўтказилган тадқиқотларда, юқорида кўрсатилган материаллар билан номутаносибликнинг йўқлиги кўрсатилган.\nЗолендрон кислотасини буюришдан олдин пациентларда гидратация ўтказилиши керак. Юрак-қон томир тизими томонидан асоратларни пайдо бўлиш хавфи туфайли, пациентнинг гипергидратациясига йўл қўймаслик лозим.\nПрепарат юборилгандан кейин қон зардобида кальций, фосфор, магний ва креатининнинг концентрацияларини доимий назорат қилиш керак. Гипокальциемия, гипофосфатемия ёки гипомагниемия ривожланган ҳолларда, қисқа муддатли тутиб турувчи даволаш ўтказилиши керак. Чунки даволанмаган гиперкальциемияли пациентларда буйрак функцияси маълум даражада бузилиши мумкин, шунинг учун буйрак функциясини синчков назоратини ўтказиш керак.\nЎсма оқибатидаги гиперкальциемияси ва буйрак функциясини ёмонлашишининг белгилари бўлган пациентларга препаратни, фақат препарат билан узоқ муддатли даволашдан кутилган потенциал фойда, бўлиши мумкин бўлган хавфдан устун бўлгандагина буюриш мумкин.\nСуяк тўқимаси билан боғлиқ бўлган симптомларни олдини олиш мақсадида суякда метастазлари бўлган пациентларни даволаш тўғрисидаги қарорни қабул қилишда, самарани бошланиши 2-3 ойдан кейин кузатилишини ҳисобга олиш керак.\nБисфосфонатларни қўллаш фонида буйрак функциясини бузилиши ҳақида алоҳида хабарлар бор. Бундай асоратларни пайдо бўлиш хавф омилларига: дегидратация, буйрак функциясининг илгари мавжуд бўлган бузилиши, золедрон кислотасини ёки бошқа бисфосфонатларни кўп марта қабул қилишлар, шунингдек нефротоксик воситаларни қўлланиши киради.\nЗоледрон кислотасининг ҳар бир дозасини қабул қилишдан олдин пациентларда қон зардобидаги креатинин даражасини аниқлаш керак.\nДаволаниш вақтида буйрак функциясини ёмонлашганида препаратни қабул қилишни тўхтатиш керак. Препаратни қабул қилишни, фақат креатинин даражаси дастлабки кўрсаткичидан 10% чегараларидаги дастлабки кўрсаткичига қайтганидагина қайтадан бошлаш керак.\nКлиник тадқиқотларда зардобда креатинин даражаси ≥ 400 мкмоль/л ёки ≥4,5 мг/дл бўлган пациентлар чиқариб юборилган.\nЎткир буйрак етишмовчилиги бор бўлса, суякларда метастазлари бўлган пациентларга препаратни буюриш тавсия қилинмайди. Клиник тадқиқотларда зардобда креатинин даражаси ≥265 мкмоль/л ёки ≥3 мг/дл бўлган пациентлар чиқариб юборилган.\nКлиник маълумотлар чекланганлиги туфайли, оғир жигар етишмовчилиги бўлган пациентлар учун аниқ бир тавсиялар йўқ.\nБисфосфонатларни ўз ичига олган даволаш схемасини олаётган онкологик профилдаги пациентларда жағ остеонекрозини ривожланиш ҳоллари маълум. Бу пациентларнинг кўпчилиги химиотерапия ва кортикостероидлар қабул қилишган. Қайд қилинган аксарият ҳолатлар стоматологик муолажалар (тишни олиб ташлаш) билан боғлиқ бўлган. Кўпчилик беморларда маҳаллий инфекция белгилари, шу жумладан остеомиелит бўлган. Ёндош хавф омиллари (хавфли ўсма, химиотерапия, кортикостероидлар бимлан даволаш, оғиз бўшлиғининг етарли бўлмаган гигиенаси) бўлган пациентларда бисфосфонатлар билан даволашни бошлашдан олдин, оғиз бўшлиғининг кўриги тегишли профилактик стоматологик муолажалар билан бирга ўтказилади. Бисфосфонатлар билан даволаниш вақтида бу пациентлар иложи борича инвазив стоматологик муолажалардан сақланишлари керак. Бисфосфонатлар билан даволаниш вақтида жағ осеонекрози ривожланган пациентларда, стоматологик операция беморнинг ҳолатини ёмонлаштириши мумкин.\nСтоматологик муолажаларга мухтож пациентларга нисбатан бисфосфонатлар билан даволашни тўхтатиш, жағ остеонекрозини ривожланиш хавфини камайтиришига тахмин қилиш учун маълумотлар йўқ.\nПостмаркетинг тадқиқотларда бисфосфонатларни қабул қилган пациентларда суякларда, бўғимларда ёки мушакларда ўткир, баъзан ногиронликка олиб келувчи оғриқлар ҳақида якка хабарлар бўлган. Симптомларни бошланиш вақти даволаш бошланганидан кейин бир кундан то бир неча ойгача ўзгариб турган. Кўпчилик пациентларда даволаш тўхтатилганидан сўнг симптомларнинг яққоллигини камайиши аниқланган.\nСон суягининг атипик синишлари.\nПостмаркетинг тадқиқотларда бифосфонатлар билан даволаганда, айниқса остеопороз туфайли узоқ вақт даволанаётган пациентларда сон суягини атипик синишларининг кам ҳолатлари қайд этилган.\nБолалар ва 18 ёшгача бўлган болаларда препаратни қўллашнинг самарадорлиги ва хавфсизлиги аниқланмаган.\nМашиналарни ҳайдаш ва ишлатиш қобилиятига таъсири.\nТранспорт воситаларини бошқариш ёки мураккаб механизмлар билан ишлаш қобилиятига препаратнинг таъсирини ўрганиш юзасидан тадқиқотлар ўтказилмаган.\nЗоледрон кислотасининг дозасини ўткир ошириб юборилиш ҳоллари кузатилмаган. Доза ошириб юборилганида клиник аҳамиятли гипокальциемия, гипофосфатемия, гипомагниемия, шунингдек буйраклар фаолиятини бузилиши (шу жумладан буйрак етишмовчилиги) ривожланиши мумкин. Пациентларнинг ҳолатини синчиклаб назорат қилиш лозим.\nКлиник аҳамиятли гипокальциемия юз берган ҳолларда кальций глюконатининг инфузияси кўрсатилган.\nИнфузия учун эритма тайёрлаш учун концентрат 4 мг/5 мл шиша флаконларда. Ҳар бир флакон қўллаш бўйича йўриқномаси билан бирга картон қутида.\nПрепарат 15-30°С ҳароратда сақлансин. Флакон очилганидан кейин ва унинг ичидагиси 100 мл 0,9% ли натрий хлориди эритмасида ёки 5% ли глюкоза эритмасида суюлтирилганидан кейин тайёр препарат совутгичда (2-8°С ҳароратда) сақланганида 24 соат давомида барқарордир. Агар эритма совутилган ҳолда бўлса, юборишдан олдин уни хона ҳарорати етгунича хонада тутиб туриш керак.


Россия-Қозоғистон чегарасидаги 1100 нафар Ўзбекистон фуқаросини олиб келиш учун автобуслар ташкил этилмоқда – mulkdor.com\nSunday 17 January 2021 /\nРоссия-Қозоғистон чегарасидаги 1100 нафар Ўзбекистон фуқаросини олиб келиш учун автобуслар ташкил этилмоқда\nMay 19 2020, 05:05 Ўзбекистон\nРоссия Федерациясининг Қозоғистон билан чегараси яқинида бўлиб турган мингдан ортиқ Ўзбекистон фуқаросини ватанга олиб келиш учун 18-19 май кунлари автобуслар ташкил этилади.\nПрезидент Шавкат Мирзиёев топшириғи билан, Ташқи ишлар вазирлиги Россия ва Қозоғистоннинг ваколатли органлари билан мазкур масалани ўрганиб чиқиб, келишувга эришган.\n«Мамлакатимизнинг Москва ва Остона шаҳарларидаги элчихоналари, Қозон ва Ақтау шаҳарларидаги бош консулхоналари томонидан «Маштаково» назорат-ўтказиш пункти яқинида бўлиб турган ватандошларимиз рўйхати тузилди ҳамда ташкилий ва транспорт масалалари ҳал қилинди.\nВатанимизга мазкур рўйхатга киритилган жами 1100 нафар ҳамюртимиз олиб келинади.\n18 ва 19 май кунлари 550 нафардан ватандошимизнинг автобусларда Ўзбекистонга қараб йўлга чиқиши режалаштирилган. Улар етиб келишлари билан 14 кунлик карантинга жойлаштирилади», – дейилади ТИВ оператив штаби ахборотида.\nҚайд этилишича, Ўзбекистон фуқароларининг Россия-Қозоғистон чегараси орқали олиб келиниши истисно тариқасида ва дипломатик ваколатхоналар томонидан аввалдан шакллантирилган рўйхат асосида амалга оширилмоқда.\nҚўшимча рўйхат тузиш кўзда тутилмаган.\n«Шу муносабат билан Россия ҳудудида бўлиб турган фуқароларимиздан «Маштаково» назорат-ўтказиш пункти ёки бошқа Россия-Қозоғистон давлатлараро чегарасини кесиб ўтиш пунктларига боришга уринмасликларини, ҳозирда бўлиб турган жойларида қолишларини ва барча карантин чораларига қатъий риоя қилишларини сўраймиз», – дейилади штаб хабарида.\nҚўшимча қилинишича, Ўзбекистон фуқароларини Қозоғистон ҳудуди орқали Ўзбекистонга олиб келишнинг қайта бошланиши тўғрисида қўшимча маълумот берилади.\nСамара областида тўпланган ўзбекистонликлар учун лагер-обсерватор ташкиллаштирилди\nЭслатиб ўтамиз, Қозоғистон чегарасида тўпланганларга Ўзбекистонга ўтиш учун истисно тариқасида бир марта рухсат берилиши ҳақида аввалроқ Ўзбекистоннинг Татаристондаги бош консули Фариддин Насриев Kun.uz мухбири билан суҳбатда маълум қилган эди.\n«Бундай натижага эришиш биз учун осон бўлмади. Фуқароларимизни Ўзбекистонга олиб ўтиш учун ҳукуматимиз Қозоғистон, Россия билан музокаралар олиб борди. Бу – эртага яна кимдир келса, ўтказиб юборамиз, дегани эмас.\nҚайтмоқчи бўлган бошқа фуқаролар чегара яқинига келишса, уларни ўтказолмаймиз», – деган эди Фариддин Насриев.\nДипломатнинг аниқлик киритишича, чегарада йиғилганларнинг автомобиллари автотураргоҳда қолдирилади.\n«Баъзилар автомобилимда ўтиб кетаман, дейишяпти. Бу мумкин эмас. Ҳукуматлар билан музокара ўтказиб, автобусларда фуқароларни олиб чиқиб кетишга келишдик.\nФуқаролар шахсий автомобилларини қолдиришлари учун Самара вилояти ҳукумати томонидан махсус автотураргоҳ ташкил этилди. Автомобиллар хавфсизлигини таъминлаш бўйича чоралар кўриб чиқиляпти. Фуқаролар автомобилларини чегарада қолдириб, ўзлари ўтишлари мумкин», – дея маълум қилган Ўзбекистоннинг Татаристондаги бош консули.\nТез ёрдам шифокорлари иштирокида муштлашув ...\nКуни кеча ижтимоий тармоқларда йўл четида тез тиббий ёрдам машинаси шифокорлари билан содир бўлган муштлашув акс этган видеоёзув тарқалди. Соғлиқни сақлаш вазирлиги мазкур ...\nЖамиятAugust 14 2019, 09:08\nЎзбекистон президенти марокаш қиролини табриклади\nМарокаш Қироли Муҳаммад VI Ўзбекистон Президенти Шавкат Мирзиёев Марокаш Қироли Муҳаммад VIни мамлакат миллий байрами – Қирол тахтга чиққан кун муносабати билан табриклади. ...\nДунёJuly 30 2018, 08:07\nТўра боболов сурхондарё вилоятига ҳоким бўлди\n2019 йил 1 май куни Халқ депутатлари Сурхондарё вилояти кенгашининг навбатдан ташқари сессияси бўлиб ўтди. Сессияда ташкилий масала кўрилди, деб хабар бермоқда«ЎзА». ...\nСиёсатMay 1 2019, 09:05


Ўзбекистон муфтийлари | Shosh.uz\nБош саҳифа » Биласизми? » Ўзбекистон муфтийлари\nҲижрий 1276 йили (милодий 1856) Тошкентда диний уламо оиласида таваллуд топган. Отаси Абдулмажидхон эшон таниқли олим, машҳур “Мўйи Муборак” мадрасаси мударриси, бобоси Юнусхон ибн Айюбхон мударрис ва шайҳулислом бўлишган. Эшон Бобохон дастлаб уйда отасидан, сўнгра Бухородаги Мир Араб мадрасасида машҳур устозлардан, хусусан, Домла Икромчадан таҳсил олди. Тиришқоқлиги, ақл-заковати боис тафсир, ҳадис, ақоид, фиқҳ билимдони бўлиб етишди. Бир неча йиллар “Мўйи Муборак” жомеъида имом-хатиб ва мадрасада мударрис бўлди. 1943 йили Ўрта Осиё ва Қозоғистон мусулмонларининг диний назорати раиси, муфтий этиб сайланди. Ўша йиллари мусулмонлар вакилларининг ҳаж сафарига боришлари йўлга қўйилди, “Мир Араб” мадрасаси қайтадан фаолият бошлади, масжидлар ҳақида Низом ишлаб чиқилди, диний бошқарма кутубхонасига асос солинди, халқаро алоқалар кенгайди. 1957 йили Тошкентда вафот қилди. Исмоил Қаффол Шоший қабрлари ёнига дафн этилган.\n1908 йили Тошкент шаҳрида таваллуд топди. Ҳаким қори домла, Баҳодирхон махдум, Шайх Алоуддин, Жамол ҳожи каби устозлардан сабоқ олди. Ўн икки ёшида Қуръони каримни тўла хатм қилиб, ҳофизул-Қуръон бўлди. 1920 йили Тошкентдаги “Кўкалдош” мадрасасига ўқишга кириб, ўша пайтда Тошкентга келган суриялик олим Аш-Шомий ат-Тараблусийдан ҳадис, фиқҳ илмини ўрганди.1943 йили Ўрта Осиё ва Қозоғистон мусулмонлари диний назорати масъул котиби ва Ўзбекистон қозиси бўлди. 1947-1948 йилларда Қоҳирадаги “Ал-Азҳар” дорилфунунида, сўнгра Макка, Мадина шаҳарларида таҳсил олди. 1948 йили Ўрта Осиё ва Қозоғистон мусулмонлари диний назорати раисининг ўринбосари этиб сайланди. 1957 йили Ўрта Осиё ва Қозоғистон мусулмонлари бошқармаси раиси этиб сайланди ва умрининг охирига (1982 йил) қадар ана шу вазифада самарали ишлади.\n1937 йили Тошкент шаҳрида туғилган. 1959 йили Тошкент чет тиллар институтининг инглиз тили факультетини битирган. 1962-1966 йилларда Қоҳирадаги “Ал-Азҳар” дорилфунунида таҳсил олди. 1973 йили Масковда араб филологияси бўйича номзодлик илмий ишини ёқлади. 1975-1982 йиллари Имом ал-Бухорий номидаги Тошкент Ислом олий маъҳадида ректор, 1982-1989 йиллари Ўрта Осиё ва Қозоғистон мусулмонлари диний бошқармасининг раиси, муфтий, 1989-1994 йиллари Ўъбекистон ФА Шарқшунослик институтида катта илмий ходим ва диний бошқарма раисининг ноиби бўлиб ишлади. 1994-2001 йиллари дипломатия соҳасида хизмат қилди. Ўрдун Қироллик академиясининг ҳақиқий аъзоси, Халқаро Ибн Сино мукофоти соҳиби. 2003 йилда Тошкентда вафот этган.\n1952 йилда Андижон вилоятининг Булоқбоши қишлоғида туғилган. Дастлаб отаси Муҳаммад Юсуф ҳожидан диний таълим олган. “Мир Араб” мадрасасини, Тошкент Ислом олий маъҳадини битириб, “Совет Шарқи мусулмонлари” журнали тахририятида ишлади. 1980 йили Ливиядаги “Ислом даъвати” олий ўқув юртини муваффақиятли битиргач, диний бошқарманинг халқаро бўлими ходими, кейинчалик Ислом олий маъҳади мудири ноиби, 1983 йилдан эса мудир бўлиб хизмат қилди. 1989-1993 йиллари Ўрта Осиё ва Қозоғистон мусулмонлари диний бошқармаси раиси, муфтий вазифасида ишлади. Бир неча халқаро Ислом ташкилотларининг аъзоси.\n1928 йили Қўқон шаҳрида таваллуд топган. Бухородаги “Мир Араб”, Тошкентдаги Бароқхон мадрасаларида, Суриядаги Дамашқ жомеъсининг шариат куллиясида таҳсил олган. 1958-1991 йилларда “Мир Араб” мадрасасида мударрис, бош мударрис, мудир вазифаларида ишлади. 1984-1988 йиллари Тошкент Ислом олий маъҳадида хорижлик талабаларга дарс берди. 1991-1993 йиллари Бухоро вилоятидаги “Ҳазрати Баҳоуддин Нақшбанд” масжидида имом-хатиб, 1993-1997 йиллари Мовароуннаҳр мусулмонлари идораси раиси, муфтий бўлди, кейинчалик яна имомлик қилди. 2002 йили вафот этган.\nTags Абдуллоҳ Бухорий Зиёвуддин Муфтий Мухторжон Муҳаммад Содиқ Муҳаммад Юсуф Ўзбекистон Усмонхон Алимов Фозилқори Шамсуддин Эшон Бобохон\nNext Жума мавъизалари. Савдода ҳалоллик мезони